81 m² Iiroisentie 19 as, 21210 Raisio Rivitalo 3h myynnissä - Oikotie 15472681\nMyytävät asunnot Raisio Iiroisentie 19 as, 21210 Raisio\n258 000 €81 m²\nIiroisentie 19 as, Kallanen, Raisio3h, k, wc, khh, kph/s, terassi\nUudenveroinen rivitalokolmio Kallasten asuinalueella Raisiossa.\nKallanen on yksi lapsiperheiden suosituimpia asuinalueita Raisiossa. Luonnonläheisessä miljöössä sijaitseva alue tarjoaa turvallisen ja rauhallisen asuinympäristön koko perheelle. Pientaloasutus yhdistyy ympäröivään luontoon ja metsään täällä erittäin kauniisti luoden levollisen tunnelman alueen ylle. Arjen sujuvuus on myös osa asumisen mukavuutta, joten läheltä löytyvät päivähoitopaikat, koulu ja aivan kodin vieressä oleva leikkipuisto lisäävät viihtyisyyttä entisestään. Raision keskustan kattava palvelutarjonta, sekä kauppakeskus Mylly ovat molemmat noin kymmenen minuutin matkan päässä ja Turun keskustaan ajat noin 15 minuuttia.\nTämä erittäin siistikuntoinen yksitasoinen kolmio on edelleen täysin uudenveroisessa kunnossa. Taloyhtiön viehättävä pihapiiri on poikkeuksellisen hyvin hoidettu ja kodin parhaita puolia on ehdottomasti oma suuri takapihan patio, jonka saa halutessaan suojattua koko pation kattavalla markiisilla. Ilta-auringon puoleiselta patiolta on vain muutama metri leikkipuiston laidalle, joten tällä terassilla ja sen ympäristössä viihtyy varmasti niin lapset kuin aikuisetkin.\nKodin pohjaratkaisu on avara ja ilmavuuden tunnetta lisää entisestään suuret ikkunat takapihan suuntaan. Avokeittiö on rajattu olohuoneesta käytännöllisen saarekkeen avulla, joka tarjoaa paitsi lasku- ja säilytystilaa, myös kaivattua ryhdikkyyttä muuten yhtenäiseen isoon tilaan. Kylpyhuone ja sauna ovat nekin erinomaisessa kunnossa ja kaikesta näkee, että kodista on pidetty todella hyvää huolta sen ensimmäiset vuodet. Arjen helpotus on keittiön ja pesutilojen väliin sijoittuva kodinhoitotila, joka toimii tarvittaessa myös apukeittiönä. Tilaa on tottakai täyskorkealle pesutornillekin. Arkiaamujen pelastus on erillinen wc, joten sujuvat aamut ovat täällä asuvan pariskunnan tai pienen perheen etuoikeus vuoden jokaisena päivänä. Säilytystilaakin löytyy runsaasti, sillä toisen makuuhuoneen yhteydessä on kiintokaapistoja koko seinän leveydeltä, kun taas toisen yhteydestä löydät mukavan kokoisen vaatehuoneen.\nJos toivelistallasi on huoletonta asumista ilman remonttihuolia luonnon rauhassa, mutta kuitenkin päivittäisten palveluiden lähettyvillä - on tämä koti sinun valintasi. Tervetuloa tutustumaan tarkemmin paikan päälle - tehdään yhdessä kodinvaihtoon liittyvistä haaveistasi totta!\n3h, k, wc, khh, kph/s, terassi\nKuvaus: Jk/pk yhdistetty vesijohtoon. Kylmäkoneessa sensori, mikä päällä 3 tuntia kerrallaan. Kodinkoneet rst. Liesi: integroitu. Työtasot: laminaatti. Kylmäsäilytys: jääkaappi/pakastin. Varustus: mikroaaltouuni, astianpesukone.\nPesutilojen kuvaus: Hansgrohen sadesuihku. Varustus: suihkuseinä, lattialämmitys, wc-istuin, suihku, peilikaappi. Varustus: peilikaappi.\nKuvaus: Erillinen ulkovarasto on kylmä. vaatehuone, ulkovarasto\nIV-kanavien puhdistus viiden vuoden sisällä.\nMuut maksut: Sähkö ja vesi (vesiennakko 22 €/kk) oman kulutuksen mukaan. Varainsiirtovero 2 % velattomasta kauppahinnasta..\nD2007: Tehty 21.11.2011\nHuoltoyhtiö. Kiinteistönhoidon lisätiedot: Huoltoyhtiö hoitaa talvella lumen luonnin sekä kesällä nurmikon leikkuun.\nPiikkiön Kiinteistöisännöinti, Heikki Sinisalo p. 044 298 1934\nRaision kaupunki p. 02 484 5700\nLattia: Keittiössä: laminaatti. Pesutiloissa: laatta. Erillisessä WC:ssä: laatta. Olohuoneessa: laminaatti. Makuuhuoneessa: laminaatti. Saunassa: laatta. Kodinhoitohuoneessa: laatta. Seinät: Keittiössä: tapetti. Pesutiloissa: kaakeli. Erillisessä WC:ssä: kaakeli. Olohuoneessa: tapetti. Makuuhuoneessa: tapetti. Saunassa: puu. Kodinhoitohuoneessa: maalattu, tapetti.


ETL: Kyllä vappuna saa tuoretta ruokaa - MTVuutiset.fi\nJulkaistu 27.04.2010 08:06 (Päivitetty 28.04.2010 15:14 )\nElintarviketeollisuuden mukaan ruokaa riittää vapuksi. ETL on päättänyt lopettaa eilen illalla aloittamansa työsulun jo tänä iltana.\n- Kyllä me ehdimme saamaan tuotannon rullaaman lähes normaaliksi. Ehkä pari päivää vielä on puutetta lihapuolella, mutta kyllä vappuna voidaan syödä tuoretta ruokaa ja hyviä juomia, vakuuttaa Elintarviketeollisuuden toimitusjohtaja Heikki Juutinen MTV3:n Huomenta Suomessa.\nElintarviketeollisuus päätti lopettaa työsulun aiemmin, koska Elintarviketyöläisten liitto SEL an varoittanut uuden lakon alkavan 5.5., mikäli sopimukseen ei päästä.\n- Me halusimme lopettaa vuorokautta aiemmin ihan siitä syystä, että SEL uhkaa niin massiivilla lakoilla ensi viikolla, että ne kyllä vaarantavat koko maan ruokahuollon.\nTyöntekijät eivät välttämättä palaa töihin\nElintarvikealan työntekijät eivät välttämättä hyväksy työnantajan päätöstä lyhentää työsulkua.\nElintarviketyöläisten Liitto SEL kertoo harkitsevansa töihinpaluuta aamun aikana. Liiton mukaan työsulkua ei voi peruuttaa yksipuolisella ilmoituksella, eikä työnantajaliitto voi velvoittaa työntekijöitä palaamaan heti työpaikoille.\n- Kyllä nyt täytyy myös muistaa se, että työnantajaa sitoo laki työriitojen sovittelusta. Näitten ilmoitettujen, on ne sulkuja tai lakkoja, aikojen muuttaminen edellyttää sitä, että niistä sovitaan osapuolien välillä, SEL:n puheenjohtaja Veli-Matti Kuntonen toteaa.\nTyönantajan mielestä työsulun aiempi lopettaminen on mahdollista.\n- Kyllähän aina lakonkin pystyy kesken lopettamaan, jos näin haluaa ja silloinhan palataan töihin, vastaa Juutinen.\n- Jos työrauhasta sovitaan neljäksi vuodeksi, niin se edellyttää sitä, että sopimuksessa pitää olla sisältöä enemmän kuin esimerkiksi kahden vuoden sopimuksessa, Kuntonen muistuttaa.\n- Pitkässä sopimuksessa rahan ja tekstin tasapaino on olennainen. Nyt täytyy muistaa, että tämä sopimusesitys myöskin sisälsi meidän kannalta sellaisia asioita, jotka me katsomme työaikaheikennyksiksi sopimuksiimme, kuten mahdollisuus leipomoalalle teettää yli 40 tuntista viikkoa ja kuutta peräkkäistä työpäivää.\nTuoretta saatava myös sunnuntaisin\nETL:n Juutinen toteaa, ettei leipomoala ole ainoa kiistakapula. ETL haluaa, että ikivanha säädös, joka estää liha-alan yrityksissä tekemästä lauantaina tuotantotyötä, poistettaisiin. Asiakkaiden on saatava tuoreita lihatuotteita myös sunnuntaisin ja maanantaisin\n- Me tarjosimme lauantaille sitä, että tehdään viisi päivää viikossa enintään kahdeksan tuntia. Siinä oli myöskin ylimääräinen kompensaatio tästä lauantaityöstä - 15 ja 30 prosenttia ja kolme vapaapäivää vuodessa - eikä tämä kelvannut heille.\nEsitys ei työntekijöille kelvannut, koska kompensaatio olisi heidän laskelmien mukaan ollut kokonaisuudessaan 15 prosenttia koko lauantaipäivältä.\n- Täytyy todeta että tuo työajanlyhennys siitä, että meidän ihmiset lihataloissa olisi joka toinen lauantai töissä, oli aivan riittämätön.\nSEL ei myöskään usko, että työnantajan laittamilla ehdoilla lauantaityö voisi oikeasti perustua vapaaehtoisuuteen.\nHaastattelussa Elintarviketyöläisten liiton puheenjohtaja Veli-Matti Kuntonen sekä puhelimitse Elintarviketeollisuuden toimitusjohtaja Heikki Juutinen (Huomenta Suomi 27.4.2010)


Kauhajoki - Toimintasuunnitelma\nSivistyslautakunta 31.5.2017 § 63\nKAUHAJOEN KAUPUNGIN AAMU- JA\nTOIMINTASUUNNITELMA LV. 2017 - 2018\n2 TOIMINNAN JÄRJESTÄMISEN LÄHTÖKOHDAT\n3.5 OHJAAJIEN PÄTEVYYSVAATIMUKSET\n3.6 TOIMINNAN SISÄLTÖ\n3.7 AAMU- JA VÄLIPALAN JÄRJESTÄMINEN\n5 YHTEISTYÖ KOTIEN KANSSA\n6 AAMU- JA ILTAPÄIVÄTOIMINTA OSANA KOULUA\n7 TOIMINNAN KOORDINOINTI JA OHJAUS\n8 PERUSOPETUKSEN AAMU- JA ILTAPÄIVÄTOIMINTAA SÄÄTELEVIÄ ASIAKIRJOJA\nKauhajoen kaupungin aamu- ja iltapäivätoiminnan toimintasuunnitelma on tehty tukemaan perusopetuslain mukaisesti järjestettävää aamu- ja iltapäivätoimintaa. Toiminnan periaatteet määritellään toimintasuunnitelmassa. Toimintasuunnitelma on työväline ohjaajille ja sen kautta lasten huoltajilla on mahdollisuus saada tietoa siitä miten Kauhajoella aamu- ja iltapäivätoiminta järjestetään. Toimintasuunnitelma päivitetään vuosittain ja se hyväksytetään sivistyslautakunnassa.\nKauhajoen kaupunginvaltuuston 12.11.2012 § 74 hyväksymän rakenneohjelman mukaisesti.\nAamu- ja iltapäivätoimintaa järjestään niillä alakouluilla joissa toimii myös esiopetus. Ryhmän muodostumiseksi tarvitaan vähintään seitsemän jokapäiväistä käyttäjää.\nKoululaisten iltapäivätoimintaa järjestetään niillä alakouluilla joissa on 1-2 lk:n oppilaita edellyttäen, että toimintaan osallistuu vähintään seitsemän jokapäiväistä käyttäjää luokilta 1-2.\nLain mukaan aamu- ja iltapäivätoimintaan osallistuvalla lapsella on oikeus turvalliseen toimintaympäristöön. Toimitilat ja välineet tulee olla turvallisia ja tarkoituksenmukaisia. Jokaisella ryhmällä tulee olla käytössään sekä sisä- että ulkotilat. Suurimmalla osalla toimintapaikoista on omat tilat käytössä tai ne ovat yhteiskäytössä esim. esikouluryhmän kanssa. Toiminnan suunnittelussa ohjaajat huomioivat mahdollisuuden käyttää koulun tiloja esimerkiksi liikuntasalia ja sopivat sen käytöstä ko. koulun johtajan kanssa. Tavoitteena on, että kaikkien toimintapaikkojen tilat saadaan toimiviksi ja mahdollisimman viihtyisiksi.\nAamu- ja iltapäivätoimintaan haetaan keväisin samaan aikaan kuin esiopetukseen ja päivähoitoon. Hakuajasta ja toiminnasta ilmoitetaan paikallisissa lehdissä sekä sivistystoimen internet-sivulla.\nAamu- ja iltapäivätoimintapaikka ei siirry automaattisesti seuraavalle lukuvuodelle, vaan se on haettava keväällä uudestaan. Toiminnan järjestämisen edellytyksenä on seitsemän jokapäiväistä palvelun tarvitsijaa.\nesi- ja ensimmäisen luokan oppilaat, joiden vanhemmat ovat työn tai opiskelun takia estyneet itse hoitamasta lastaan\noppilaat, jotka tarvitsevat toimintaa kasvatuksellisista ja sosiaalisista (lastensuojelun avohuollon tukitoimi) tai terveydellisistä (lääkärin lausunto) syistä\nmuiden hakijoiden osalta paikat arvotaan\nVanhemmille toimitetaan viranhaltijapäätös toimintaan hyväksymisestä tai hylkäävästä päätöksestä kesäkuun loppuun mennessä. Jos toimintaan oikeutettu 1-2 lk:n oppilas jää ilman paikkaa, huoltaja voi hakea lukuvuoden aikana mahdollisesti vapautuvia paikkoja uudella sähköisellä hakemuksella.\nSivistyslautakunta päättää aamu- ja iltapäivätoiminnan järjestämispaikat.\nLukuvuonna 2017 -2018 toimintaa järjestetään seuraavissa paikoissa, jos toimintaan osallistuu vähintään seitsemän jokapäiväistä käyttäjää:\n1. Aron, (Aronkuja 18 p. 043 820 0175)\n2. Koulukeskus Mukulat, (Aninkuja 3-5, p. 043 820 0439)\nFilppulan toimipiste, (Rekitie 18, p. 043 820 0177)\n3. Päntäne, (Keturinkyläntie 5, p. 043 820 0178)\n4. Kolmenraitti, (Lustilantie 326, p. 040 766 9067)\n5. Pukkila, (Hyypäntie 78, p. 043 820 0177)\n6. Kainasto, (Kainaston keskustie 28, p. 040 484 8184)\n9. Hyyppä, (Jokimäentie 951, p.040 723 3310 )\nMikäli aamu- ja iltapäivätoiminnan toiminta-aika ei riitä esioppilaan hoidon järjestämiseksi, tarjotaan esioppilaalle vuoropäivähoitoa. Tällaiseen voi olla syynä esimerkiksi esioppilaan huoltajan vuorotyö. Mikäli vuorohoidon tarvetta ilmenee, on siitä otettava yhteys oppilasasiainsihteriin ja tarve ratkaistaan tapauskohtaisesti. Tämä järjestely ei koske koululaisia.\nHuoltaja voi varata toiminnan käytettäväksi joko 0-10 kertaa kuukaudessa tai yli 10 kertaa kuukaudessa ja maksu peritään sen mukaan, minkä palveluntarpeen huoltajat ovat varanneet. Toimintaa ei voi varata ristiin (esim. aamutoimintaa 0-10 pv/kk ja iltapäivätoimintaa yli 10 pv/kk). Jos toiminnan tarpeessa tulee muutoksia, tulee huoltajan ilmoittaa niistä etukäteen Johanna Pitkäselle.\nMaksua voidaan alentaa tai se voidaan jättää perimättä johtuen huoltajan elatusvelvollisuudesta, toimeentuloedellytyksistä tai huollollisista syistä. Maksualennusta /- vapautusta haetaan siihen tarkoitetulla hakemuksella ja päätöksen tekee opetustoimenjohtaja.\nJos lapsi ei sairautensa vuoksi voi osallistua toimintaan yli 10 päivänä kalenterikuukauden aikana, maksusta peritään puolet, ja jos sairaudesta johtuva poissaolo kestää koko kalenterikuukauden, maksua ei peritä. Jos lapsi ei muusta syystä osallistu toimintaan koko kalenterikuukautena, maksuna peritään puolet kuukausimaksusta.\nAamu- ja iltapäivätoiminnan ohjaaja seuraa lasten läsnäoloa. Opetustoimenjohtaja tekee päätöksen irtisanomisesta.\nEsiopetusikäisillä lapsilla on oikeus päivähoitolain ja asetuksen mukaiseen päivähoitopaikkaan esiopetusvuoden heinäkuun loppuun saakka.\nAamu- ja iltapäivätoiminnan tarve tulee irtisanoa aina kirjallisesti sähköpostitse tai lomakkeella ja se astuu voimaan irtisanomista seuraavan kuukauden alusta.\nKaupunki voi irtisanoa oppilaan aamu- ja iltapäivätoiminnasta, mikäli kolmen kuukauden asiakasmaksut ovat maksamatta. Opetustoimenjohtaja tekee päätöksen irtisanomisesta.\nAsiakkaat (esioppilaat), jotka käyttävät aamu- ja iltapäivätoimintaa ja lisäksi vuorohoitoa, maksu peritään vain aamu- ja iltapäivätoiminnasta. Täydentävä varhaiskasvatus on maksutonta. Asiakkaalle lähetetään kuitenkin varhaiskasvatuksen maksupäätös, jossa tiedoksiannossa lukee ”kun lapsella on käytössä yhtä aikaa perusopetuksen aamu- ja iltapäivätoiminta sekä täydentävä vuorohoidon varhaiskasvatuspalvelu, asiakasmaksu peritään vain aamu- ja iltapäivätoiminnasta ja varhaiskasvatus on maksutonta.”\nvarhaiskasvatus (päivähoito), toimistosihteeri Raija Penttilä, puh 040 674 7870\naamu- ja iltapäivätoiminta, toimistosihteeri Johanna Pitkänen, puh. 040 350 8828\nAamu- ja iltapäivätoimintaa ohjaa ja valvoo sivistyslautakunta. Toiminta kuuluu opetuksen ja koulutuksen vastuualueelle.\nKo. vastuualueella aamu- ja iltapäivätoiminnan tehtävät on jaettu seuraavasti:\nOppilasasiainsihteeri: Eliisa Kuusniemi, p. 040 703 6672\nAamu- ja iltapäivätoiminnan päätökset lähetetään huoltajille kirjallisena.\nToimistosihteeri: Johanna Pitkänen p. 040 350 8828\n• Perusopetuslaki 17 § 2 mom. (642/2010)\n• Perusopetuslaki 30 § 1 mom. (624/2010)\nPerusopetuslaki 40 § 2 mom. (624/2009)\n• Perusopetuksen opetussuunnitelman perusteiden muuttaminen ja täydentäminen,\n• Määräys 50/01/2010\n• Lastensuojelulaki 12 § 417/2007\n• Lastensuojelulaki 25 § 417/2007\n• Kuntalaki (365/1995) 16 § 1 mom. ja 50 § 1 mom. (1068/2008) ja 2 mom.\n• Laki opetus- ja kulttuuritoimen rahoituksesta (635/1998) 5 § 3 a (1137/2003)\n• Laki lasten kanssa työskentelevien rikostaustan selittämisestä (504/2002) 2 § 2 mom. (1138/2003)\n• Laki julkisista hankinnoista (348/2007)\nAamu- ja iltapäivätoiminnan - toimintasuunnitelma ja tarvittavat lomakkeet löytyvät sähköisenä versiona Kauhajoen kaupungin nettisivuilta osoitteesta www.kauhajoki.fi -> opetus, koulutus -> aamu- ja ilta


Little Tikes Hiekka- ja Vesileikkipöytä on hauska leikkipöytä, joka antaa lasten tutkia hiekkaa ja vettä yhdessä! Toisella puolella on vesileikkipöytä, jossa lapsi voi luoda vesivirtoja ja purjehtia kahdella veneellä pöydän ympäri ja satamaan. Pöytä on helppo taittaa kasaan ja sitä voi käyttää myös piirustuspöytänä. Sivulla on verkkopussi, johon voit laittaa hiekkalelut ja vesilelut, kun niitä ei käytetä. Superhauska leikki lapselle ja koko ystäväporukalle!\nMitat: 142.9 x 74.3 x 49.5 cm.


Mitä ovat Wordpress tagit? Lue lisää.\nHome WordPress Mitä ovat WordPress tagit (WordPress tags)?\nLue kaikki, mitä sinun pitää tietää WordPress tageista (tunnisteista)\nTagien tarkoitus WordPressissä on luokitella julkaisut. Sinun tulee käyttää tageja WordPress-julkaisuissasi: näin ihmiset löytävät samankaltaiset julkaisut helposti. Esimerkiksi WordPress tagit ovat tärkeitä silloin, jos kirjoitat useita blogikirjoituksia tai artikkeleita samasta aiheesta. Luomalla tunnisteita WordPressissä autat lukijaa löytämään muita blogikirjoituksia, jotka ovat samankaltaisia kuin se, jota hän tällä hetkellä lukee.\nMiten käyttää WordPress tageja?\nMiten lisätä WordPress tagit nettisivulle?\nSinun tulisi ajatella WordPress tageja avainsanoina. Mitkä ovat tärkeimmät avainsanat, jotka kuvaavat kirjoittamiasi blogijulkaisuja? Jos esimerkiksi olet äskettäin kirjoittanut artikkelin matkakohteesta, esimerkiksi Barcelonasta, tunnisteiden tulisi sisältää: matkailu, Barcelona, Espanja, loma, aurinko jne. Tunnisteet ovat loistava tapa ihmisille löytää samankaltaisia, heitä kiinnostavia aiheita vaivattomasti.\nSiirry ensin WordPress-hallintapaneeliin ja valitse tunnisteet tai tags julkaisun alta. Tunnisteita voidaan käyttää vain WordPressin julkaisuissa.\nJos olet aiemmin työskennellyt tagien parissa, näet luettelon olemassa olevista tageista. Jos et ole aikaisemmin käyttänyt tageja, et näe luetteloa. Sen sijaan voit aloittaa uusien tunnisteiden lisäämisen. Valitset avainsanat, jotka mielestäsi sopivat parhaiten viimeisimpään blogikirjoitukseen tai artikkeliin, ja lisäät ne uudet avainsanat tunnisteiksi.\nKun olet lisännyt uuden tunnisteen, palaa julkaisuun, napsauta tageja WordPress-editorin oikealla puolella ja kirjoita juuri luomasi ja lisäämäsi tagi. Sinun tarvitsee vain kirjoittaa kirjain tai kaksi, ja se löytää automaattisesti kirjaimiasi vastaavan tunnisteen. Voit valita useita tunnisteita, jos haluat.\nVoit myös vain luoda ja lisätä uusia tunnisteita kirjoittamalla avainsanan suoraan editoriin ilman, että rekisteröit niitä WordPress-hallintapaneelin tageihin. On kuitenkin aina parempi luoda WordPress tagit hallintapaneeliin, jotta saat selkeän yleiskuvan kaikista tunnisteistasi ja siitä, mitä haluat sisällyttää niihin.\nJos haluat poistaa tunnisteen, voit tehdä sen WordPress-hallintapaneelin tageissa. Vie hiiri tunnisteen päälle, niin näet ruksin. Sama pätee tagien muokkaamiseen: napsauta Muokkaa ja tee muutokset.\nLöydät tagit julkaisun alaosasta, ja ne nähdään linkkeinä, jotta lukijasi voivat napsauttaa niitä ja siirtyä luetteloon niistä blogikirjoituksista/artikkeleista, jotka sisältävät saman tunnisteen. Tämä on helppo tapa jaotella blogijulkaisut.


Kolme asiaa, jotka jokaisen olisi hyvä tietää innostuksesta - Mielellä hyvinvointi- ja koulutuspalvelut, Emilia Kujala\nKolme asiaa, jotka jokaisen olisi hyvä tietää innostuksesta\nAlkuinnostuksella on tapana lopahtaa. Projekteja on yleensä helpompi aloittaa kuin saattaa loppuun. Sen tietää meistä jokainen, joka on joskus innostuspäissään aloittanut jotain ja lopettanut parin päivän tai viikon päästä.\nMiten ylläpitää innostusta ja innostua jostakin yhä uudelleen?\nSiitä oli puhe, kun sain uusimpaan Tunteella-podcastiini vieraaksi psykologi-psykoterapeutti Sari Kujanpään. Heti kun aloin suunnitella podcast-jakson tekemistä innostuksesta tiesin, että minun on kerta kaikkiaan pakko saada hänet vieraakseni. Varauduin käyttämään kaikki suostuttelutaitoni, mutta Sari onneksi innostui ideasta varsin helposti. Ihailen suunnattomasti hänen innostusta ja uteliaisuutta pursuavaa olemustaan, jossa innostus ei ole lainkaan päälle liimattua, vaan tuntuu kumpuavan jostakin käsittämättömästä ja loputtomasta lähteestä. Kaiken lisäksi Sari jaksaa yhä uudelleen innostua asioista, joiden parissa on tehnyt töitä vuosikymmeniä. Siinä on jotain, mistä halusin ehdottomasti oppia lisää.\nSelittääkö innostusta temperamentti vai oppiminen?\nSarin kanssa pohdimme, onko innostus vain niitä varten, joiden mielestä lasi on puoliksi täynnä eikä tyhjä. Tulimme siihen tulokseen, että persoonallisuuden piirteillä on sormensa pelissä herkkyydessä innostua, mutta sitä voi myös oppia. Pohdimme myös, miten annostella innostusta sopivasti, överiksikin kun se saattaa mennä.\nVaatiiko taito ylläpitää innostusta sisäistä motivaatiota, flowta vai mitä?\nMotivaation lähteellä on roolinsa siinä, miten innostus pysyy yllä. Kun tunnistaa arvonsa ja toimii arvojensa mukaisesti päätyy parhaimmillaan tekemään asioita niin, että sisäinen motivaatio vahvistuu. Toisinaan tarvitaan myös halukkuutta kohdata esteitä ja sietää sitä, että kaikki tunteet, myös innostus, ovat dynaamisia ilmiöitä. Innostukseen mahtuu nousuja ja laskuja. Keskustelussamme Sari vinkkaa keinoja, joiden avulla voi innostua yhä uudestaan.\nMiten tylsyys ruokkii luovuutta ja innostusta?\nTylsyys on aikamme kirosana. On varsin helppoa keksiä keinoja, joiden avulla karkottaa tylsyyttä – virikkeistä ei kerta kaikkiaan ole pulaa. Sitä paitsi nykyään tuntuu olevan tärkeääantaa vaikutelma siitä, että on kiire, eikä turhaa luppoaikaa. Kun joku kysyy, mitä kuuluu, siihen ei kuulu vastata ’hyvää’ vaan että ’on kiire’. Niin hassulta kuin se kuulostaakin, tylsyys on kuitenkin tärkeä tunne luovuuden ja innostumisen heräämisen kannalta. Tylsyyden kohtaaminen ei ole helppoa, mutta se voi olla juuri se, mitä uuden idean syntymiseen tarvitaan.\nKuuntele juttutuokiomme ja kerro, heräsikö innostus vai joku ihan muu tunne.


OP Lounaisrannikon edustajiston vaalien äänestys on alkanut - Uutisartikkeli | OP\nOP Lounaisrannikon edustajiston vaalien äänestys on alkanut\n4.11.2021 KLO 09:26\nEdustajiston vaaleissa on ehdokkaana 83 OP Lounaisrannikon omistaja-asiakasta. Ehdokkaisiin voi tutustua vaalikoneessa ja OP Lounaisrannikon omistaja-asiakkaat voivat äänestää 4.–17.11. osoitteessa op.fi/edustajistonvaalit.\n– Nyt on mahdollisuus vaikuttaa oman pankin ja paikkakunnan asioihin, sillä omistaja-asiakkaat valitsevat keskuudestaan OP Lounaisrannikon edustajiston. Äänestys alkaa 4.11. klo 8:00 ja päättyy 17.11. klo 16:00. Äänestämällä voi vaikuttaa oman pankin ja paikkakunnan asioihin, kannustaa OP Lounaisrannikon toimitusjohtaja Sami Peura.\n– OP:ssa omistaja-asiakkaalla on aito vaikuttamismahdollisuus. Toivomme, että mahdollisimman moni omistaja-asiakkaamme äänestää ja valittava edustajisto on mahdollisimman hyvä pienoiskuva pankin omistaja-asiakaskunnasta, sillä silloin jäsendemokratia toteutuu oikealla tavalla, huomauttaa Sami Peura.\n– Ehdokkaisiin voi tutustua vaalikoneessa osoitteessa op.fi/edustajistonvaalit. Samasta osoitteesta pääsee myös kirjautumaan sähköiseen äänestyspalveluun. Äänestäminen on hyvin helppoa ja sen voi tehdä kätevästi vaikka kotisohvalta, Sami Peura kannustaa.\n– Edustajiston jäseniltä ei vaadita erityistä pankkiasioiden osaamista. Voit äänestää siis ketä tahansa mieleistäsi ehdokasta. Edustajistoon ovat tervetulleita aivan tavalliset omistaja-asiakkaat, jotka tuovat mukanaan oman asiantuntemuksensa ja ovat kiinnostuneita yhteisistä asioista finanssialan näkökulmasta, Sami Peura sanoo.\nEdustajistoon valitaan 49 jäsentä (6 jäsenalueelta) neljän vuoden toimikaudeksi. Edustajisto käyttää pankissa ylintä päätösvaltaa. Varsinaisessa edustajiston kokouksessa mm. päätetään vastuuvapauden myöntämisestä hallitukselle ja toimitusjohtajalle edelliseltä tilikaudelta. Edustajiston kokouksessa valitaan myös tilintarkastaja ja hallintoneuvoston jäsenet sekä päätetään isoimmista lahjoituksista.\nEdustajiston vaalien tulokset julkaistaan 30.11.2021 OP Lounaisrannikon konttoreissa ja internetsivuilla osoitteessa op.fi/lounaisrannikko.


24. jaanuar 2017 - 14:00\n23. jaanuar 2017 - 13:00\nHaetaan gradutyöntekijää tutkimaan mehiläispölytyksen vaikutusta tattarin satoon\n16. jaanuar 2017 - 13:00\nSuomen Mehiläishoitajain Liitto (SML) hakee harjoittelijaa tekemään Pro gradua. Gradun aiheena on ”mehiläispölytyksen vaikutus tattarin satoon”.\nTyö sisältää kenttätyön ja gradun kirjoitustyön sekä tulosten raportoinnin. Kenttätyö suoritetaan kesällä 2017 ja tulosten analysointi ja kirjaaminen syksyllä ja talvella 2017/2018. Kenttätyö suoritetaan alustavien tietojen mukaan Vantaalla.\nPölytyskoe suoritetaan perinteisenä häkkikokeena, jossa verrataan ns. mehiläishäkkien pölytyksen onnistumista häkkeihin ilman pölyttäjiä sekä avoimiin tattariruutuihin. Lopputuloksissa vertaillaan sadon määrää ja laatua. Lisäksi seurataan alueen muita pölyttäjiä linjalaskelmalla. Mehiläispölytystä käsittelevä gradu auttaa viljelijöitä ja tarhaajia käytännössä. Työn tuloksista tiedotetaan viljelijöitä ja tarhaajia SML:n seminaareissa ja ammattilehdissä. Viime vuosina on tutkittu mm. kuminan, vadelman, pellavan ja härkäpavun pölytystä. Liiton toimihenkilöt auttavat gradutyöntekijää työn jokaisessa vaiheessa.\nLähetä meille vapaamuotoinen hakemuksesi ja CV viimeistään 20.1.2017. Lisätietoja työstä antaa tutkimuskoordinaattori Tuula Lehtonen (tuula.lehtonen@hunaja.net/ 040 506 3202)\nTehtävän kesto: määräaikainen. Tehtävä alkaa keväällä 2017 sopimuksen mukaan. Kenttätyö suoritetaan tattarin kukinnan aikaan ja sen jälkeen. Työn tuloksia raportoidaan kenttätyön jälkeen sovitusti.\nHakuaika päättyy 20.1.2017 klo 23.59.\nPalkkaus: Harjoittelijalle annetaan työn suorittamisesta stipendi.\nAsetusmuutos helpottaa hunajan suoramyyntiä\n13. jaanuar 2017 - 13:00\nValtioneuvosto on muuttanut 12. tammikuuta asetusta eräistä elintarviketurvallisuusriskeiltään vähäisistä toiminnoista. Asetusmuutoksessa tilalta suoraan kuluttajalle luovutettavan hunajan enimmäismäärää nostettiin 1000 kilosta 2500 kiloon.\nHunajantuottajat voivat siis myydä aikaisempaa suurempia määriä hunajaa ilman elintarvikehuoneistoilmoitusta ja siihen liittyviä tiettyjä elintarvikehuoneistolle asetettuja vaatimuksia. Rajat alittavalta toiminnalta ei edellytetä vastaavaa omavalvontaa kuin mitä edellytetään suurempien määrien toimittamiselta.\nUudistunut asetus lisää myös tiloilta suoraan myytävien kasvisten ja sienten enimmäismääriä merkittävästi ja helpottaa siten lähiruuan saatavuutta.\nMaa- ja metsätalousministeriön tiedote Kasvisten ja hunajan suoramyynti tiloilta helpottuu\n12. jaanuar 2017 - 13:00\n9. jaanuar 2017 - 13:00\n21. detsember 2016 - 13:00\n19. detsember 2016 - 13:00\n7. detsember 2016 - 13:00\nTalvipäiviltä paljon mehiläistietoa tammikuun lopussa\nSML:n vuoden suurin seminaaritapahtuma, Talvipäivät, järjestetään tänä vuonna Hämeenlinnassa tammikuun viimeisenä viikonloppuna. Kahden päivän tapahtumassa on runsaasti monipuolista tietoa sekä harrastaja- että ammattitarhaajille. Lisäksi päivillä julkistetaan vuoden mehiläistarhaaja.\nTalvipäivien ohjelmassa on mm. geenimuuntelua, Kroatian ja Portugalin mehiläishoitoa, mehiläistuotteiden tulehduksia estäviä vaikutuksia, hunajan brändäystä, emojen tuotantoa sekä asiaa mehiläistaudeista.\nSadonkorjuuseminaarin aineistoja ja Prisma Studion hunajajuttu\n24. november 2016 - 13:00\nSML:n Sadonkorjuuseminaarista on nyt netissä esityskalvoja ja hyönteistutkija Jaakko Kullbergin luento. Lisäksi Paras hunaja -kisa oli esillä keskiviikkona 23. marraskuuta lähetetyssä Ylen Prisma Studio -ohjelmassa.\nAnneli Salosen hunajaesitys.\nAnneli Salosen propolisesitys\nMika Mannisen esitys varroan biologiasta ja mehiläistarhauksen kehittämisestä\nYouTube-video (26 min)\nJaakko Kullbergin luento kasvien mesimisestä.\nPrisma Studion juttu Paras hunaja -kisasta (Yle Areena): mukana tarhaaja Jaanika Blomster sekä tietoa hunajan siitepölyanalyysista.\nPaikallisyhdistysten paras hunaja löytyi Uudeltamaalta\n22. november 2016 - 13:00\nPaikallisyhdistysten Paras Hunaja 2016 -kisaan osallistui kahdeksan eri hunajaa. Nämä hunajat SML:n paikallisyhdistykset olivat valinneet omissa hunajakilpailuissaan. Yleisöäänestyksessä voitto meni Uudenmaan mehiläistarhaajien Paula ja Olli Kiurun tuottamalle hunajalle.\nAlla paikallisyhdistysten hunajakisaan osallistuneet hunajat. Suluissa on hunajan saama äänimäärä Sadonkorjuuseminaarin yleisöäänestyksessä.\n1 Uudenmaan Mehiläishoitajat, Olli ja Paula Kiuru, Vantaa (19)\n2 Keski-Suomen Mehiläishoitajat, Elina Lehtinen, Vaajakoski (17)\n3 Stadin Tarhaajat ja Hunajafrendit , Merja-Riitta Laurila, Helsinki (16)\n4 Varsinais-Suomen Mehiläishoitajat , Veikko Mustalahti, Kaarina (13)\n5 Keski-Pohjanmaan Mehiläishoitajat , Kari Vääräkangas, Ylivieska (12)\n6 Pohjolan Mehiläishoitajat, Harri Lampinen, Utajärvi (12)\n7 Helsingin Seudun Mehiläishoitajat, Keravan opetustarha (11)\n8 Pohjois-Karjalan Mehiläishoitajat, Raija Albert, Liperi (10)\nParas hunaja -loppukisaan pääsi joukko huippuhunajia\nSuomen Paras Hunaja 2016 -tittelistä kisasi lauantaina Oulussa yhteensä 66 hunajaa eri neljässä sarjassa. Esiraati valitsi loppukilpailuun jokaisesta sarjasta viisi parasta. Niistä Suomen Mehiläishoitajain Liiton (SML ry) Sadonkorjuuseminaarin yleisö äänesti suosikkinsa.\nLoppukilpailuun päässeet hunajat olivat monilta eri tuottajilta eri puolilta Suomea. Kaikki loppukilpailuun osallistuneet hunajat olivat tietysti huippuhunajia.\nLajihunajat kisasivat kahdessa eri sarjassa eli yksikukkahunajissa (hunajan mesi peräisin pääosin tietystä kasvista) ja muut lajihunajat (alueelliset tai ajankohtaan liittyvät lajihunajat).\nAiempin vuosien Paras hunaja -kisan voittajat löytyvät omasta taulukostaan.\nRISTO PYKÄLÄMÄKI Saarijärvi 29\nANNE RUOHONEN Masku 24\nJORMA SAHINAHO Saarijärvi 23\nSinikka & Niko Kuittinen & Nyrhinen Heinoniemi 17\nAIMO NURMINEN Poikko 11\nJaanika Blomster ESPOO 30\nKuusamonsoivio Raimo Tervola OULU 27\nNora Mäntysaari Päivi Ruotanen RAJAMÄKI 23\nAappo Valo KAUSTINEN 19\nPetteri Helander ÖVERMARK 7\nPuolukkahunaja RAIMO TERVOLA OULU 41\nPuolukkahunaja KARI VÄÄRÄKANGAS YLIVIESKA 33\nMesikastehunaja PETTERI HELANDER ÖVERMARK 14\nMiekojärven kanervahunaja Pekka Räinä ROVANIEMI 13\nKanervahunaja Pekka Räinä ROVANIEMI 5\nMuut lajihunajat (alue tai ajankohta)\nKuusamonsoivio RAIMO TERVOLA OULU 39\nJoensuun cityhunaja Raino-Lars Albert JOENSUU 27\nKeväthunajaa Titti Edfelt PARAINEN 19\nJyväskylän kaupunkihunajaa JORMA SAHINAHO SAARIJÄRVI 16\nLappvärtinhunaja PETTERI HELANDER ÖVERMARK 5\nRaimo Tervola tuotti jälleen Suomen parasta hunajaa\nSuomen Parhaaksi Hunajaksi 2016 valittiin oululaisen Raimo Tervolan puolukkahunaja Muhoksen Suokylästä. Hienoja ja monipuolisia hunajia tuli kilpailuun koko maasta.\nSuomen Paras Hunaja 2016 -tittelistä kisattiin lauantaina Oulussa neljässä sarjassa. Sarjat olivat: kiteytetty hunaja, juokseva hunaja, yksikukkahunaja sekä aluehunaja. Yhteensä Suomen Paras Hunaja -kilpailuun osallistui 66 erilaista hunajaa. Esiraati valitsi loppukilpailuun jokaisesta sarjasta viisi parasta. Niistä Suomen Mehiläishoitajain Liiton (SML ry) Sadonkorjuuseminaarin yleisö äänesti suosikkinsa.\nKokonaiskilpailun voiton vei Raimo Tervola puolukkahunajallaan. Sarjoista kiteytetyn voitti Risto Pykälämäki Saarijärveltä ja juoksevan Jaanika Blomster. Raimo Tervola voitti sekä yksikukkahunajan että aluehunajasarjan. Lisäksi lauantaina kilpailtiin myös SML:n paikallisyhdistysten parhaasta hunajista. Paikalliskisan voiton vei Uudenmaan mehiläistarhaajat. Hunajan tuotti Olli ja Paula Kiuru.\nTervolalla on ollut voittoisa hunajaura. Hän voitti parhaan hunajan tittelin myös vuonna 2014.\nHunajasato jäi tänä vuonna reilusti normaalia pienemmäksi, alle puoleen normaalista. Huono hunajavuosi varmasti näkyi osallistujien määrässä, arvioi liiton toiminnanjohtaja Heikki Vartiainen. Parhaimpina vuosina hunajia on ollut kilpailussa yli 120. Silti kilpailu on tänäkin vuonna tärkeä tarhaajille ja tuo intoa hunajan laadun kehittämiseen. ”Yllätyin iloisesti hunajien monipuolisuudesta tänä vuonna. Mukana oli esimerkiksi hilla-, kanerva- ja mesikastehunajia.”\nMyös esiraadissa ollut Stanislav Jas iloitsi monipuolisesta valikoimasta. ”Kilpailussa pärjänneet olivat eri puolilta Suomea. Tästä näkee, että Suomi voi tarjota minä vuonna tahansa erilaisia ja hienoja hunajia.”\nKilpailuhunajien laatu oli huonoon hunajakesään suhteutettuna hyvä. ”Ja ennen kaikkea kisassa oli hyvä henki. Kilpailu toi positiivisuutta tarhaajiin huonona hunajavuonna. Tästä on hyvä jatkaa ensi vuoden SML:n 100-vuotisjuhlavuoteen”, Vartiainen iloitsee.\nRaimo Tervola, Vuoden paras hunaja -kilpailun voittaja 2016, puh. 050 556 4394\nHeikki Vartiainen, toiminnanjohtaja, Suomen Mehiläishoitajain Liitto, puh. 044 506 3200, heikki.vartiainen@hunaja.net\nTuula Lehtonen, tiedottaja, Suomen Mehiläishoitajain Liitto, puh. 040 506 3202, tuula.lehtonen@hunaja.net\n15. november 2016 - 13:00\nmari.koistinen(at)hunaja.net, 050 382 2428\nTautiseminaarin esitysmateriaalit netissä\nSML järjesti tautiseminaarin Leppävirralla 15. lokakuuta. Aiheita olivat mm. varroa, eurooppalainen toukkamätä, kalkkisikiö ja pieni pesäkuoriainen.\nPäivän esitysten materiaaleja on nyt ladattu nettiin.\nSML:n SlideShare-palvelusta löydät myös muita seminaariesityksiä ja oppaita eri aiheista viime vuosilta.\nYli 31 000 mehiläispesää sai pesätukea vuonna 2016\nMaaseutuvirasto on julkaissut vuoden 2016 kansallisen pesätuen tilastot. Yhteensä hakemuksia lähetettiin 420 kappaletta ja pesätukea maksetaan 31 375 pesästä. Kolme hakemusta hylättiin, koska ne saapuivat myöhässä. Tukea siis sai 417 hakijaa.\nKeväällä oli huoli, että uusi vaatimus pesien rekisteröinnistä ja tukihaun uudistuneet osoitteet aiheuttavat pesätukihakemuksien hylkäyksiä. SML on tyytyväinen, ettei ongelmia tullut, vaan kaikki hakeneet tarhaajat saivat tukea.\nTukipesien määrä kasvoi viime vuodesta kahdeksalla pesällä.\nKansallista pesätukea maksetaan 18 euroa pesältä. Hakuaika on aina keväällä ja SML tiedottaa jäseniään siitä kevään aikana.


by Irene Peuhkurinen • 26.11.2018 • 2 Comments\n(Kuvitteellinen kertomus eräältä työpaikalta)\nPari velikultaa, Matti ja Mikko, olivat samassa työpaikassa. Se oli varasto, jossa pakattiin hedelmiä, milloin suurempiin, milloin pienempiin pusseihin tai laatikoihin. Työ oli kovin vaihtelevaa – aina uusi omena.\nLounastauon aikaan pojat panivat viisaat päänsä yhteen pitkästymisen estämiseksi. ”Keksitäänpä jokin oikein turha ja hölmö välivaihe tähän työhön. ”Muutama päivä meni mietiskellessä. Sitten välähti. Omenathan pitää merkitä mainoksilla. Tulee uusia työpaikkojakin.\nMatti aivan innostui. Kirjapainoon tulee töitä ja pitäähän mainoslaput myös liimata omeniin. Niin ja muutkin hedelmät tarvitsevat komean leimalapun! Mikko toppuutteli hiukan. Koneen ne siihen liimaamiseen ainakin keksivät. Vielä tehtiin sopimus: Jos toinen menee ehdottamaan ajatusta pomolleen ja saa sille hyväksynnän, on sitten velvollinen tarjoamaan pullakahvit kaverilleen. Jos taas ehdotus ei mene läpi, tarjoamisvuoro siirtyy toiselle. Jos ehdotuksesta seuraa jotain ikävää, ikävyydet tasataan. Siirryttiin seuraavaan vaiheeseen eli ikävyyksien odotteluun.\nMatti oli se, joka uskaltautui päällikön luo. Jännittyneenä hän jäi odottelemaan, kun pomo harppoi edestakaisin huoneessaan ja hieroi leukaansa. Sitten hierojan kasvot valaistuivat. Ehdotus oli saanut myönteisen vastaanoton! Työpaikan organisaatio pantiin heti hanketta toteuttamaan. Matti ei kuitenkaan ollut unohtanut kaveriaan. Hän selvitti Mikon osuuden ideaan. Molemmille luvattiin palkankorotus.\nPojat olivat hämmästyneitä. Miten näin tyhmä ajatus oli voinut mennä läpi? He kuitenkin hyväksyivät tapahtuneen. Tulihan heille siitä pitkäaikuinen hyötykin paremman palkan muodossa.\nKumpikaan heistä ei tullut ajatelleeksi omenan ostajia, jotka joutuivat repimään leimoja ja pesemään omenoita. Voihan omenat tietysti kuoria leimoineen päivineen. Mutta sanovat, että kuoretkin pitäisi kuitujen saamiseksi syödä.\n← Viikon puheenaiheet vko 48\nEtelän tervakset ja kiehiset →\n2 comments for “Leimat”\nOn niin pitkä aika kun viimeksi olen kaupasta omenia ostanut, että on katsottava kaupassa käydessä onko ne oikeasti laputettu.\nMinullakin oli tässä männäkesänä sellainen kirkkaampi ajatuksenjuoksu. Tahdoin suunnitella sellaisen hienon vehkeen tai tietokonesovelluksen jolla voisi säästää turhaa työtä. Ajatus tuli jatkuvasti samoja uutisia kuunnellessa. Laitteen nimi oli itsestään selvä; VATULAATTORI. Eikö olisi hienoa jos Vatulaattori vatuloisi ne hommat (en muista enää mitä ne olivat) ja Arkadianmäen kallispalkkaiset herrat pääsisivät oikeisiin toihin tai kortistoon. Etsin Googlesta pohjatietoja suunnitelmaani ja kauhukseni huomasin, että joku muu oli sen jo ehtinyt keksiä. Siihen mureni minun hieno idea. Monet muutkin minun laillani ovat halunneet luoda jotain suurta, josta jälkipolvet puhuisivat vielä pitkään. Tämä nyt oli tässä. Ei se Guuglen vatulaattori kyllä muuttanut eduskunnan vatulointia miksikään. Se oli joku tietokonepeli, mutta hieno nimi oli ainakin viety.


Tietosuojaseloste | Tapahtumat.Luontoon.fi\nEtusivu › Info › Tietosuojaseloste\nTapahtumat.luontoon.fi-sivusto on kaikille avoin verkkosivusto, joka viestii Metsähallituksen Luontopalvelujen järjestämistä tapahtumista ja antaa kiinnostuneille tapahtumanjärjestäjille mahdollisuuden viestiä omista tapahtumistaan. Sivustoa ylläpitää Metsähallitus.\nTapahtumat.luontoon.fi -sivustolla käyttäjästä kerätään tietoja, kun käyttäjä rekisteröityy tapahtumanilmoittajaksi, tai kun asiakas antaa palautetta palautelomakkeella.\nSivuston rekisteröitymiseen tarvittavat henkilötiedot saadaan suoraan henkilöiltä itseltään ja ne muodostavat tapahtumajärjestäjien rekisterin. Rekisteröintilomakkeella voi antaa seuraavat henkilötiedot: nimi ja sähköposti.\nPalautelomakkeella käyttäjä voi halutessaan jättää yhteystietonsa, jos hän haluaa palautteeseensa vastauksen. Palautelomakkeella voi antaa seuraavat henkilötiedot: nimi ja sähköpostisoite.\nTietojen käsittely perustuu rekisteröidyn antamaan suostumukseen henkilötietojensa käsittelyyn. Tietoja käytetään käyttäjän omien tapahtumien hallinnointiin, sekä sivuston tarkoituksen mukaiseen viestintään.\nSivuston rekisteröitymiseen tarvittavia henkilötietoja tai palautetietoja ei luovuteta Metsähallituksen ulkopuolelle ja niitä käsitellään vain ETA alueen sisällä.\nTapahtumajärjestäjien tietoja säilytetään niin kauan kuin järjestäjä on mukana toiminnassa. Käyttäjä voi pyytää tilinsä poistoa sähköpostilla osoitteesta: luontoonfies [at] metsa.fi\nPalautteiden yhteydessä annettuja henkilötietoja säilytetään niin kauan kuin palautteen käsittely vaatii.\nTapahtumat.luontoon.fi-sivuston suojauksessa noudatetaan hyvää tietoturvakäytäntöä sekä voimassa olevia lakeja ja säädöksiä sekä niitä täydentäviä Metsähallituksen ohjeistuksia. Järjestelmän käyttö on rajattu käyttöoikeuksilla vain tietoja työssään tarvitsevien henkilöille.\nTapahtumat.luontoon.fi -verkkopalvelussa käytetään evästeitä (”cookies”) ja muita vastaavia tekniikoita, kuten selaimen paikallista varastoa (“local storage”). Evästeet ovat päätelaitteen selaimen ja palvelimen välisiä pieniä tekstitiedostoja. Evästeillä ja muilla tunnisteilla on määritetty voimassaoloaika, jonka jälkeen selain poistaa tunnisteen. Käytämme näitä tekniikoita toimintojen toteuttamiseen sekä analytiikkaan.\nAnalytiikkaan kohdentamiseen käytetty tieto on anonymisoitua aina kun se on mahdollista. Muutoin käsittelemme tietoja henkilökohtaisina niiltä osin kuin tunniste sisältää asiakkaan kohdentavia tietoja, kuten IP-osoitteen. Myös tunnisteet, jotka on yhdistetty asiakkaaseen jollakin tapaa, käsitellään henkilökohtaisena tietona. Analytiikkaan käytettyjen tunnisteiden voimassaoloaika on 30s-26kk\nHyödynnämme Google Analyticsia sivustomme käyttöön liittyvässä analytiikassa. Googlelle lähetettävä tieto on anonymisoitua. Lue lisää Google Analyticsin tietojen käsittelystä (https://policies.google.com).\nAddThis-toiminto verkkosivun jakamiseksi sosiaaliseen mediaan. Lisätietoja: http://www.addthis.com/privacy#.UbcaUqzDCZc\nTietosuojaselostetta ja rekisteröidyn oikeuksia koskevissa kysymyksiin vastaa ensisijaisesti järjestelmän rekisterivastuuhenkilö Outi Mäenpää (outi.maenpaa [at] metsa.fi, 040 5244 768), sekä tietosuojavastaava Janne Kiiskinen (janne.kiiskinen [at] metsa.fi, 0206394656). Tietosuoja-asioissa pyydämme ottamaan yhteyttä ensisijaisesti kirjallisesti suoraan rekisterinpitäjään: Metsähallitus/Kirjaamo, PL 94, 01301 Vantaa tai vaihtoehtoisesti tietosuoja [at] metsa.fi osoitteeseen.


kokopäiväneuloja: SECRET OF CHANGE\nHuivini valmistui jo reilu viikko sitten, mutta postaus on viivästynyt ikävän paljon kun olen potenut tuota lonkkaani. Kivut on niin kovat ettei nukkumisesta tahdo tulla mitään ja niinpä haahuilen täällä zombina ja tekemisen meininki on kadonnut tyystin.Neulominenkin on ollut minun mittapuullani tosi vähissä ja kaikki hommat venyvät tosi pitkiksi. Olen seuraillut CNN :ltä Amerikan presidentinvaaleihin liittyviä ohjelmia ja väittelyt tuli tietysti katseltua. Lisäksi katselen BBC :n kanavia, Travel Chanelia, Animal Planetia , Discoveryn kanavia ja Cmorelta filmejä ja sarjoja. Luojan kiitos tälläisissä tilanteissa on ihanaa kun on tuo sateliitti. On yölläkin katseltavaa kun uni ei tule. Loikoilen kyljelläni kipeä puoli pepusta ilmassa ja seurailen TV:n kautta mitä maailmalla tapahtuu. Poika onneksi palasi jo Lontoon reissulta ja hauskaa hänellä oli siellä opiskelukavereidensa kanssa ollut. Äitikin sai piristystä siitä kun pentu palasi ehjänä maailmalta ja kertoi matkastaan ja toi tuliaiseksi ihanaa englantilaista toffeeta, nam .\nHuivi on ihana neulottava, se täytyy todeta ihan ensiksi. Helppo muttei tylsä. Malli huivissa on erikoinen ja ihmettelen miten sitä kuuluisi oikein pitää päällä. Omilla harteilla sille ei oikein tunnu sopivaa asentoa löytyvän. En siis osaa pitää tätä yllä. Tarjoan varmaan tätä sukulaisille tai tuttaville jos joku muu osaisi paremmin tätä pitää yllänsä kun itselläni ei sitä taitoa tunnu olevan. Kuvissani tuo malli ei oikein ikävä kyllä tule esille kovinkaan hyvin. Sattuneista syistä ei tuo valokuvien kanssa häärääminenkään nyt oikein onnistu, eli näillä mennään mitä sain jotenkin napsittua. Ravelrystä löytyy varmasti parempia kuvia huivin mallista joita paremmalla fiiliksellä ja taidolla kuvaaneet ovat napsineet, tässä linkki sinne\nLähettänyt amuk klo 10:51


Uutiset: 3D-virtuaalisimulaattori mahdollistaa vierailun merenpohjaan Vrouw Maria -hylylle - Aalto-yliopisto\nEtusivu / Ajankohtaista / Uutiset / 3D-virtuaalisimulaattori mahdollistaa vierailun merenpohjaan Vrouw Maria -hylylle\n3D-virtuaalisimulaattori mahdollistaa vierailun merenpohjaan Vrouw Maria -hylylle\nAalto-yliopiston taiteiden ja suunnittelun korkeakoulun medialaboratorion tutkijoiden ja opiskelijoiden toteuttama interaktiivinen ja reaaliaikainen 3D-virtuaalisimulaatio Vrouw Maria -hylystä on esillä tänä kesänä Suomen Merimuseon näyttelyssä ”Mereen menetetyt – Vrouw Marian ja St. Mikaelin tarina”.\nHelppokäyttöisen Re-discovering Vrouw Maria -simulaattorin avulla kuka tahansa voi vierailla hylyllä Itämeren pohjassa. Simulaattori hyödyntää uudenlaista elepohjaista käyttöliittymää (gesture-based interface), jolloin käyttäjä itse kädenliikkeineen toimii ohjaimena. Vierailija voi valita seuraako etukäteen nauhoitettua esitystä hylystä vai navigoiko vapaasti virtuaalitodellisessa vedenalaisessa maisemassa tutkien valikoituja osia hylystä. Näytön alareunassa olevat infopisteet tarjoavat vierailijalle lisätietoa hylystä ja sen sijaintipaikan maisemasta tekstin, kuvan, äänen ja videon muodossa.\nRe-discovering Vrouw Maria -hylkysimulaattori on toteutettu vuosina 2010–2011. Se on jatkoa Museoviraston Vrouw Maria veden alla -hankkeessa vuonna 2009 aloitetulle työlle. Se on osa Aalto-yliopiston Systems of Representation -tutkimusryhmän tekemää tutkimusta digitaalisesta kulttuuriperinnöstä. Projektipäällikkönä on toiminut professori Lily Diaz Taiteiden ja suunnittelun korkeakoulun medialaboratoriosta. Tuotantotiimiin kuuluu useita henkilöitä niin medialaboratoriosta kuin Vrouw Maria veden alla -hankkeesta.– Tutkimuksen näkökulmasta simulaattorin toteuttaminen salli meidän kehittää uusia metodeja ja uutta tietoa muun muassa 3D-ääniympäristön, interaktiivisen kerronnan ja liikepohjaisen käyttöliittymän suunnittelussa, Lily Diaz kertoo.– Projektin tavoitteena on lisäksi mahdollistaa pääsy suojellulla alueella sijaitsevalle hylylle sekä kasvattaa tietoisuutta kulttuuriperinnön ja historian olemassaolosta ja tärkeydestä, Diaz jatkaa.Informaatioyhteiskunnassa digiteknologiaa ja uutta mediaa hyödynnetään yhä enemmän kulttuuriperinnön tallentamiseen, säilömiseen ja jopa luomiseen, mihin viitataan digitaalisen kulttuuriperinnön käsitteellä (Digital Cultural Heritage). Trendiin vaikuttaa niin yleisön kasvava kiinnostus kulttuuriperintöä kohtaan kuin tutkijoiden jatkuva halu kehittää uudenlaisia tutkimuksen muotoja. Suomessa tämäntyyppistä työtä on kuitenkin tehty vähän.– Digitaalisessa kulttuuriperinnössä, kuten perinnössä ylipäänsä, ei ole kyse ainoastaan menneisyydestä vaan myös tulevaisuudesta. Tallentamalla kulttuuria rakennamme sitä, mitä tulemme jättämään tuleville sukupolville, korostaa Diaz.\nVrouw Maria oli hollantilainen kauppalaiva 1700-luvulla. Se oli matkalla Pietariin lastinaan Katariina Suuren hankkimia maalauksia, kun se upposi Suomen aluevesille. ”Mereen menetetyt ja St. Mikaelin tarina” -näyttely esittelee Itämeren kaupankäyntiä valistuksen aikana. Näyttely on auki Kotkan Merikeskus Vellamossa 2. joulukuuta 2012 saakka.\nLisätietoja:Projektin kotisivut (sysrep.aalto.fi)Merikeskus Vellamo (merikeskusvellamo.fi) Professori Lily DiazAalto-yliopiston taiteiden ja suunnittelun korkeakoulupuh. 040 725 6925lily.diaz [at] aalto [dot] fi\nLehtori Markku ReunanenAalto-yliopiston taiteiden ja suunnittelun korkeakoulupuh. 050 539 3321markku.reunanen [at] aalto [dot] fi\nVäitös tietoliikenneohjelmistojen alalta, TkL Jan-Erik Ekberg\nViimeksi päivitetty: 19.07.2012. Sivusta vastaa: verkkotoimitus [at] aalto [dot] fi (Aalto-www)


Epätyypillisen vuokraustoiminnan sääntely, tilanne ja edellytykset erityisesti kaavoituksen näkökulmasta\nPeltonen, Lauri (2020)\nPro Gradu -tutkielmassa perehdytään uuteen jakamistaloudelliseen ilmiöön, epätyypilliseen vuokraustoimintaan. Lyhytaikaisella epätyypillisellä vuokraustoiminnalla tarkoitetaan käyttöoikeuden luovutussopimusta, jossa asuinhuoneistoa tai kiinteistöllä sijaitsevaa rakennusta tai sen osaa vuokrataan lyhyiksi ajanjaksoiksi. Suomessa tunnetuin epätyypillisen vuokraustoiminnan muoto on Airbnb:n kautta tapahtuva asuinhuoneistojen vuokraaminen. Vertaismajoitukseksikin kutsuttu ilmiö on ollut viime aikoina paljon esillä, ja aiheen tutkiminen on tarpeellista – myös siihen liittyvien juridisten kysymysten määrän vuoksi.\nTutkimusmetodina käytetään oikeusdogmatiikkaa eli lainoppia. Tutkielmassa tarkastellaan yleistasoisesti epätyypillistä vuokraustoiminnan juridista viitekehystä ja siihen liittyviä keskeisiä lain säännöksiä. Keskeisin tutkielman oikeuslähde on maankäyttö- ja rakennuslaki, ja aihetta käsitellään erityisesti kaavoituksen näkökulmasta. Tutkimuskysymyksenä on, salliiko kaavoitussääntely epätyypillisen vuokraustoiminnan ja millä edellytyksillä?\nTutkielmassa päädytään johtopäätöksiin, joiden mukaan satunnainen ja vähäinen sekä jatkuva ja laaja epätyypillinen vuokraustoiminta on syytä erottaa toisistaan. Satunnaisen ja laajan epätyypillisen vuokraustoiminnan vaikutukset ja ominaisuudet eroavat toisistaan, ja laajamuotoinen toiminta voi ylittää tiettyjä rajoja, jolloin se edellyttää mahdollista poikkeamislupaa. Kaikissa epätyypillisen vuokraustoiminnan tapauksissa rakennusviranomaisen on erityisen tärkeää varmistaa eri tahojen osallistumisoikeuksien, kuulemisoikeuksien ja muiden oikeuksien toteutuminen.


Näkökulma: Kenestä uusi pääministeri? Rehn, Lehtomäki, Katainen tai Sauli Niinistö | Kotimaan uutiset | Iltalehti.fi\nKenestä uusi pääministeri? Rehn, Lehtomäki, Katainen tai Sauli Niinistö\nKeskiviikko 30.9.2009 klo 09.55\nJos pääministeri eroaa, koko hallitus hajoaa. Uusi hallitus voidaan muodostaa parissa päivässä heti kun uuden pääministerin nimestä sovitaan.\nJos Matti Vanhanen joutuu eroamaan ensin pääministerin ja sitten myös Suomen keskustan puheenjohtajan paikalta, niin mitä siitä seuraa?\nPääministerin ero johtaa aina myös hallituksen vaihtumiseen. Jos uutta hallitusta ei saada säällisessä ajassa kokoon, on seurauksena ennenaikaiset eduskuntavaalit. Nykyisessä perustuslaissa eduskunnan hajotus on muilla perusteilla lähes mahdotonta.\nPääministerin erosta johtuva hallituksen vaihdos voidaan toteuttaa myös muutamassa päivässä, kuten tapahtui kesällä 2003, kun Anneli Jäätteenmäen hallitus vaihtui Matti Vanhasen hallitukseksi, joka omi edeltäjänsä ohjelman sellaisenaan.\nMyös kokonaan uudelta pohjalta koottava hätätilahallitus, jota johtaisi vaikkapa Sauli Niinistö, olisi yksi mahdollinen ratkaisu.\nVanhasen ero johtaisi ensimmäisen arvion mukaan siihen, että nykyinen hallitus jatkaisi uuden pääministerin johdolla. Sen ohjelmaksi, josta olisi käytävä eduskuntakeskustelu, tarvittaisiin muuttuneen taloustilanteen vuoksi kuitenkin uusi, nopeasti kyhättävissä oleva julistus, jolla päästäisiin maaliskuun 2011 eduskuntavaaleihin.\nEntä kuka nousisi pääministeriksi? Tämä valinta ei olisi yksin keskustan käsissä, vaan etenkin kokoomuksen sana painaisi paljon ja myös muilla puolueilla olisi ainakin teoriassa veto-oikeus.\nSuosikkina Olli Rehn\nYkkösehdokkaaksi nousee ilman muuta komissaari Olli Rehn. Hän on kokenut poliitikko, entinen kansanedustaja ja euroedustaja sekä keskustan entinen varapuheenjohtaja. Rehn nauttii suurta arvonantoa kaikissa puolueissa ja hän olisi lähes ihanteellinen henkilö ajamaan Suomen etua EU:n puitteissa, mikä on pääministerin tärkeimpiä tehtäviä.\nRehnin valintaa puoltava seikka on tässä tilanteessa myös se, että hän on maineeltaan mitä kirkasotsaisin idealisti, joka riskeerasi uransa antautuessaan Supon epäilemän Alpo Rusin avustajaksi ja jätti eduskuntavaalit väliin.\nLaajentumiskomissaarin työnsä kiitettävästi hoitanut Olli Rehn kärkkyy nyt painavaa salkkua, ehkä jopa ulkoministerin paikkaa, uudessa komissiossa. Pääministeri Vanhasen johtama lobbaustyö on sujunut suotuisissa merkeissä sen jälkeen, kun Jose Manuel Barroson jatko komission puheenjohtajana varmistui. Rehn on hänen liittolaisensa.\nJos nyt Vanhanen joutuu väistymään pääministerin paikalta, menettää Rehn tukijansa mikä heikentää hänen asemiaan komissaaripelissä. Tämä puhuu sen puolesta, että hän ottaisi Suomen pääministerin tehtävät vastaan jos niitä hänelle tarjottaisiin.\nOlli Rehnin ylirauhallinen olemus kätkee sisäänsä sammumattoman poliittisen kunnianhimon.\nLehtomäki myös mahdollinen\nToinen mahdollisuus on valita Vanhasen seuraaja nykyisen hallituksen sisältä. Tällöin tarjotaan spekulaatioissa ensimmäiseksi ympäristöministeri Paula Lehtomäen nimi. Hän on suosittu puolueensa varapuheenjohtaja, joka tosin on viime aikoina paistanut harvemmin parrasvaloissa kuin aikaisemmin.\nLehtomäki täyttäisi pääministerille asetettavat pätevyyden ja kokemuksen tiukat vaatimukset. Miinuspuolelle menee se, että hän on osaltaan vastuussa puolueensa sotkuista ja että myös hän on saanut Nova-rahoja.\nTodennäköisesti hän ei ole yhtä suosittu vaihtoehto muille hallituskumppaneille kuin Olli Rehn, mutta tulee kuitenkin kysymykseen.\nHeinäluoma löysi Vanhasen\nPoliittisen kokemuksen osalta Lehtomäenkin ohi marssivat Paavo Väyrynen ja Mauri Pekkarinen. Pekkarinen oli esillä silloin kun Jäätteenmäen seuraajaa etsittiin. Tuolloin nosti Vanhasen nimen ainoaksi vaihtoehdoksi demareiden puoluesihteeri ja kansanedustaja Eero Heinäluoma.\nVäyrynen tuskin tulee kysymykseen, mutta Pekkarisen torjuminen ei olisi muille puolueille ehkä aivan läpihuutojuttu, jos keskusta häntä esittäisi, mikä ei ole todennäköistä. Kysymykseen voisi tulla myös keskustan puheenjohtajaksi ehdoteltu liikenneministeri Anu Vehviläinen.\nKatainen takaisi rauhan\nMielenkiintoinen vaihtoehto olisi se, että pääministeriksi tulisikin vuorottelun nimissä valtiovarainministeri Jyrki Katainen ja keskusta saisi hänen nykyisen salkkunsa. Tätä voisi perustella sillä, että keskusta ja kokoomus ovat eduskunnassa tasavahvoja.\nTätä erikoista vaihtoehtoa puoltaisi myös se, että järjestelyn suojissa keskusta voisi valita uuden puheenjohtajan sanan mukaisesti myrskyn silmässä, missä tunnetusti vallitsee täysi tyven.\nVaalirahasotku ja lähes katastrofaalinen taloustilanne antavat perusteet myös uudelle hallituspohjalle, johon suurin puolue keskusta ei välttämättä sisälly lainkaan. Sitä johtaisi joko Katainen tai Sauli Niinistö.


1. adventtisunnuntain sanajumalanpalvelus Mikaelinkirkossa -vain suora verkkolähetys\n29.11.2020 klo 11:00 - 11:30 Mikaelinkirkko, Emännänpolku 1, 00940 Helsinki\nJumalanpalvelus vietetään ilman läsnä olevaa seurakuntaa. Tilaisuuteen voi osallistua suoran verkkolähetyksen välityksellä Facebook-sivuillamme. Mikaelinkirkko on avoinna klo 11.30-13 hiljentymistä varten. Pappi on paikalla keskutelua varten.\nEnsimmäinen adventtikynttilä syttyy ja matka kohti joulua alkaa.\nMessussa ovat mukana Tuomas Pitkänen, Aimo Lankinen, Hanna Uimonen, Ari-Penkka Kankkunen, Tiina Mäki-Arvela ja Jari Jakoleff sekä nuoria.\nSunnuntaina 29.11. klo 11.30-13 otamme vastaan lahjoituksia Rakenna Joulupuu -keräykseen Mikaelinkirkolla. Lue lisää keräyksestä TÄSTÄ LINKISTÄ.\nVirsien sanat löytyvät virsikirja.fi\nRistikulkue, Minä olen maailman valo, säv. Jari Jakoleff\nYhteinen rippi 712\nKiitosvirsi 134: 1 ja 4, Pyhä, pyhä, pyhä!\nLukukappale Ilm. 3: 20-22\nPäivän virsi 13:1, Nyt sytytämme kynttilän\nEvankeliumiteksti Luuk. 19:28-40\nKolehtikohteen ilmoittaminen: Pakolaisten auttamiseen muun muassa tukemalla toimeentulon hankkimista ja tarjoamalla lapsille mahdollisuuksia palata kouluun Kirkon Ulkomaanavun kautta. Lue lisää ja lahjoita verkossa: Kirkon ulkomaanavun verkkosivut.\nNuorten seurakunnan veisu 26, Lahjalaulu, Jaakko Löytty\nYlistysvirsi 1, Hoosianna!\nRistikulkue poistuu, virsi 15 Tiellä ken vaeltaa\nAdventti Hartauselämä Joulu Messut Mikaelin seurakunta Nuoret Nuoret aikuiset adventti hoosianna hoosiannakirkko


LISÄÄ ASUNNOISTA SISUSTUSESITTEESSÄ\nKaikki asunnot on myyty ja rakentaminen on aloitettu 4/2018. Arvioitu valmistuminen 3/2019. Jos olet kiinnostunut tulevista hankkeistamme, jätä yhteystietosi osoitteeseen jan.saxen@loftmen.fi\nLUONNONVALOSSA KYLPEVIÄ ULLAKKOASUNTOJA\nKoti kattojen yllä mahdollistaa rauhallisen kerrostaloasumisen keskellä kaupungin sykettä kaikkien tarvitsemiesi palveluiden välittömässä läheisyydessä. M5 toimii uniikkien auringon valoa tulvivien ullakkoasuntojen markkinointi- ja projektinimenä osoitteessa Museokatu 5.\nRakennettavia ullakkoasuntoja on yhteensä 5 kpl, kooltaan 42 - 196 m2. Nämä rauhallista tyylikkyyttä huokuvat asunnot suorastaan kylpevät valossa. Upeiden kattoikkunoiden ja terassien jättimäisten ikkunapintojen lisäksi kadun puolelle suunnitellut ikkunat saavat valon kauniisti siivilöitymään\nM5 tarjoaa kodinomistajalleen harvinaista huolettomuutta, sillä yhtiön omistuksessa olevilla viidennen kerroksen asunnoilla sekä kivijalan liiketiloilla yhtiö kattaa kaikki vuosittaiset hoitokustannukset. Vahvan vuokratulokannan\nansiosta tämä arvotalo on täysin vastikkeeton. Tämä on todella harvinaislaatuinen poikkeus, joka tarjoaa aivan uudenlaisia mahdollisuuksia niin kodin ostajille kuin asuntosijoittajillekin.


Peruskoulun englannin ja espanjan kielen lehtori, Eestinkallion koulu | Oikotie Työpaikat\nPeruskoulun englannin ja espanjan kielen lehtori, Eestinkallion koulu\nHaemme peruskoulun englannin ja espanjan kielen lehtoria sijaisuuteen.\nKoulumme on myös liikunnallinen koulu sekä kestävän tason Vihreä Lippu -koulu. Koulun toimintakulttuuri ja arjen työ nojaavat vahvaan yhdessä tekemiseen. Eestinkallion koulutyötä kuvaa oppimisen ja työn ilo.\nKoulun nimi ja osoite: Eestinkallion koulu, Viittakorpi 7 02280 Espoo\nKelpoisuusvaatimus: Peruskoulun englannin ja espanjan kielen lehtorin kelpoisuus.\nTehtävässä edellytetään kykyä opettaa sekä englannin että espanjan kieltä 1.-6. luokan oppilaille. Lisäksi tehtävässä edellytetään monipuolisten ja oppilaslähtöisten opetusmenetelmien käyttöä sekä hyviä vuorovaikutustaitoja työyhteisön jäsenenä.\nArvostamme hyvää asennetta ja vuorovaikutustaitoja sekä halua kehittää itseään opettajan tehtävässä.


Brasilia vapautti viikkoja pidätellyt Iranin rahtilaivat - Uusi MV-LehtiUusi MV-Lehti\nBrasilia vapautti viikkoja pidätellyt Iranin rahtilaivat\nJulkaistu 26.07.2019 14:47, 3428 lukukertaa\nBrasilian korkein oikeus antoi määräyksen maan öljy-yhtiöille suorittaa kahden Iranin rahtilaivan polttoainetankkaukset, joka vapauttaa laivat viikkoja kestäneestä pidättelystä Brasilian satamassa.\nToinen aluksista on ”Bavand” niminen rahtilaiva, jonka kerrottiin odottaneen viikkoja polttoainetta Brasilian satamassa.\nBrasilian valtion öljy-yhtiö Petrobras kieltäytyi avustamasta Iranin rahtialuksia viitaten Yhdysvaltojen asettamiin pakotteisiin.\nTorstaina Brasilian korkeimman oikeuden tuomari, Dias Toffoli, perui öljy-yhtiön päätöksen pidätyttää tarpeellista laivojen tankkaustoimintaa ja määräsi polttoaineiden toimituksen. Alukset ovat olleet polttoaineen puutteen johdosta jumissa Paranaguan satamassa, kykenemättä palaamaan takaisin Iraniin.\nBrasilian presidentti Jair Bolsonaro sanoi, että paikallisia yhtiöitä olisi varoitettu laajennetuista pakotteista, jotka Yhdysvallat on asettanut Irania vastaan.\n”On tämä ongelma: Yhdysvallat on yksipuolisesti asettanut nämä pakotteet Iranille. Brasilian yhtiöitä on tiedotettu toimestamme tilanteesta ja kyseessä on riski,” Bolsonaro sanoi toimittajille.\nPresidentti sanoi olevansa läheisessä suhteessa presidentti Trumpiin ja viittasi, että varoitukset oli tullut Valkoisesta talosta. Hän painotti, että Yhdysvallat on toiseksi tärkein kauppakumppani Brasilialle ja sillä on nyt mahdollisuus lisäsopimuksiin ja kumppanuuksiin USA:n kanssa.\nIran on pyytänyt rahtialustensa tankkaamista tai muutoin Iran peruuttaa noin 2 miljardin dollarin arvoisen kaupankäynnin Brasilian kanssa. Iranin suurlähettiläs Brasiliassa sanoi, että Iran löytää helposti uudet toimittajat tuonnilleen, johon kuuluu mm. maissia, soijaa ja lihaa Brasiliasta mikäli maa kieltäytyy tankkaamasta Iranin rahtialuksia.


Menneet tapahtumat – GUMBÖLEN OMAKOTIYHDISTYS RY\nSiivotaan asuinaluettamme toukokuun alussa – viikonloppu (la-su) 5.-6.5.2018.\nKaupunki käy keräämässä kerätyt roskat seuraavista paikoista:\nNupurintien pyörätien varsi välillä Ylämyllyntie –Karhuniityntie\nHirvisuontien ja Hirviportin risteys\nGumbölentien ja Rintamäentanhuan risteys\nGumbölentien ja Engelin puistotien risteys\nSiivoustalkoiden illanvietto maanantaina 7.5.2017 kello 18\nalkaen Kurutien kallioilla (säävaraus). TERVETULOA!\nLauantaina 2.12. 2017 Karhusuon koulun joulumyyjäiset ja koulun avajaiset\nSunnuntaina 17.12. klo 18 Kynttilähartaus, Kurutien kallioilla\n*Koulutus peruutettu* Meidän turvallinen kylä -koulutus\nGumbölessä, Karhusuon koululla, järjestetään Meidän turvallinen kylä -koulutus lauantaina 25.11.2017 klo 9-13. Mukaan kutsutaan kotitalouksien, yhdistysten ja yhteisöjen edustajia kaikista kylistä! Koulutuspäivä on osallistujille maksuton. Tervetuloa mukaan!\n9.00 Aamukahvi ja esittäytyminen\n9.30 Omatoiminen varautuminen arjen häiriötilanteisiin.\n11.30 Pärjäisitkö häiriötilanteessa omin avuin?\n12.30 Loppukeskustelu ja turvallista kotimatkaa!\nSITOVA ILMOITTAUTUMINEN TILAISUUTEEN VIIMEISTÄÄN\nperjantaihin 3.11.2017 mennessä: gumbole@gmail.com\n*Koulutus peruutettu* GOKY SANKARIKOULUTUS\ntorstaina 26.10.2017, kello 17:30. Paikka Karhusuon Koulu.\nGumbölen Omakotiyhdistys sai tällekin vuodelle järjestymään Lähitapiolan Sankarikoulutuksen. Sankarikoulutus koostuu teoriaosuudesta (tehtävä omatoimisesti ennen käytännön harjoituksia) ja käytännön harjoituksista yhdessä.\nTEORIAOSUUS: Suorita Sankarikoulutuksen verkkokurssi ennen kun tulet lähiopetukseen osoitteessa https://www.sankarikoulutus.fi. Kurssi koostuu oppimateriaaleista ja niihin liittyvistä monivalintakysymyksistä, ja sen suorittaminen kestää noin 30 minuuttia.\nVastattuasi kysymyksiin saat todistuksen kurssin suorittamisesta – tulosta todistus mukaan käytännön harjoituksiin 26.10.2017.\nKÄYTÄNNÖN HARJOITUS: Koulutuksessa suoritamme SPR:n hätäensiapukurssin (4t.) joka sisältää kaikki tärkeimmät perusensiaputaidot. Koulutuksen päätteeksi osallistujat saavat osaamisestaan Hätäensiaputodistuskortin. Osallistujien tiedot välitetään SPR:lle Hätäensi- aputodistuskortin rekisteröintiä varten.\nMukaan pääsee 20 ensimmäistä ilmoittautujaa – ilmoittautuminen on sitova. Ilmoittautumiset osoitteeseen gumbole@gmail.com (otsikkoon Sankari 2017) viimeistään 13.10.2017.\n*Lisää sankareita kylälle – Gumbölen Omakotiyhdistys Ry*\nGUMBÖLEN OMAKOTIYHDISTYKSEN SYYSKOKOUS\nGumbölen Omakotiyhdistyksen sääntömääräinen syyskokous pidetään 10.10.2017 klo 17:30 alkaen Karhusuon koululla. Syyskokouksessa käydään mm. läpi vuoden 2018 toimintasuunnitelma. .\nLauantaina 16.9. talkoillaan Espoon Karhusuonpurolla klo 10.00 alkaen. Talkooalueet sijaitsevat Nupurintien läheisyydessä (lähin osoite Karhuniityntie 1, Espoo). Gumbölenjoen taimenille ja nahkiaisille luodaan lisää kutupaikkoja soraistamalla. Samalla siistitään purolaaksoa keräämällä roskia. SLL Espoo järjestää talkoot yhteistyössä LähiTapiolan ja Virhon kanssa.\nIlmoittaudu viimeistään torstaihin 14.9 mennessä sähköpostitse laura.ahopelto@sll.fi tai tekstiviestillä 0503661197. Lisätietoja: Laura Ahopelto, Espyy, laura.ahopelto@sll.fi / 0503661197\nPERUTTU! Meidän turvallinen kylä- koulutus, lauantaina 9.9.2017 klo 9.00 – 13.00\nGumbölessä, Karhusuon koululla järjestetään Meidän turvallinen kylä -koulutus lauantaina 9.9.2017 klo 9-13. Mukaan kutsutaan kotitalouksien, yhdistysten ja yhteisöjen edustajia kaikista kylistä! Koulutuspäivä on osallistujille maksuton. Tervetuloa mukaan! Tilaisuuden järjestävät Gumbölen Omakotiyhdistys ry ja Suomen Pelastusalan Keskusjärjestö. Lisäaineistoa tässä linkissä ja Kyläopas luettavaksi jo etukäteen.\nIlmoittautuminen tilaisuuteen pe 1.9.2017 mennessä: gumbole@gmail.com\nGumbölen Omakotiyhdistys ry tarjoaa aamu- ja iltapäiväkahvit sekä tilaisuudessa jaettavat aineistot. Ilmoitathan myös mahdolliset ruoka-aineallergiat ilmoittautumisen yhteydessä.\nPERUTTU! KOTISEUTURETKI Pieneen Kylään lauantaina 5.8.2017. Lähtö Karhusuolta klo 10.\nPieniKylä Oy:n kotipaikka on Espoon Takkulan kylässä sijaitseva Ali-Takkulan maatila, jossa PieniKylä viljelee luonnonmukaisesti lähiruokaa lähes 20 hehtaarin peltotilkulla. PienenKylän tuotteet viljellään ikiaikaista tapaa seuraten, mutta nykymodernein keinoin. Tutustumme yhdessä PienenKylän toimintaan ja vietämme mukavan päivän. http://pienikyla.com/about/\nTilavierailu alkaa kokoontumisella tilakonttorillamme Verstaalla. Verstaalta lähdemme luomumetsäkävelylle, jonka aikana kerrotaan luomumetsänhoidosta ja ihailemme ihanaa luontoa. Metsäkävely päättyy pellon reunaan, jossa on mehiläispesä. Sen luona kuulemme mehiläisten elämästä ja niiden tärkeydestä maataloudelle, sekä Suomen valtioneuvoston itsenäisyysjuhlavuoden Suomi 100 -hankkeeseen kuuluvasta Pölyttäjät pulassa -kampanjasta. Kierros jatkuu viljelyalueella ja nyt opimme biodynaamisen viljelyn saloista. Biodynaamisessa viljelyssä ei käytetä edes niitä torjunta-aineita, jotka ovat sallittuja luomuviljelyssä, joten se on erittäin puhdasta ja luontoa säästävää. Tutustutaan myös tilan ihaniin ja iloisiin Ahvenanmaan lampaisiin (6kpl) ja kanoihin, sekä hevosiin ja ankkoihin (jälkimmäiset ovat hieman arkoja). Lopuksi paistamme notskipaikalla makkaraa/tms, juodaan kahvia, mehua yms. Ja vietetään hauska hetki yhdessä.\nSITOVA ILMOITTAUTUMINEN VIIMEISTÄÄN 15.7.2017 OSOITTEESEEN gumbole@gmail.com tai 050-4606343 / Sanna. Mikäli kiinnostuneita lähtijöitä on paljon, vuokraamme retkeä varten linja-auton. Gumbölen Omakotiyhdistys kustantaa jäsenilleen kuljetukset, sekä retkieväät nuotiopaikalle. Ilmoittautuneille lähtöpaikka ja kellonaika tarkennetaan vielä erikseen.\nTALKOOT torstaina 8.6.2017 ja SILTATANSSIT perjantaina 9.6.2017.\nTorstaina 8.6.2017 siistimme Karhusillan aluetta talkoilla noin klo 18-19 ja toivomme osallistumista mahdollisimman monelta asukkaalta, isoilta ja pieniltä. Erityisesti akkukäyttöinen siimaleikkuri on ollut tarpeen. Kurkkaamme myös Karhusuonpuroon ja karsimme vieraslajeja – pue pitkähihaista paitaa, mikäli haluat olla mukana jättibalsamin kitkemisessä.\nPerjantaina 9.6.2017 illalla klo 18 lämpenee grilli. Yhdistys tarjoaa 40 makkaraa ja maissia nopeimmille. Voit myös tuoda omaa grillattavaa grilliin (ei marinoitua). Nappaa oma tuoli kainaloon ja ehkä pöytäkin. Luvassa myös perinteinen lättymaraton! Livebändi tanssittaa meitä noin klo 19-21.\nGumbölen Omakotiyhdistyksen ROSKALAVA kiertää aluetta taas maanantaina 5.6.2016. Roskalavalle yhdistyksen jäsenet voivat tuoda esim. rikkinäiset huonekalut ja puutarhakalusteet. Jäsenyys tarkistetaan.\nLava on tarkoitettu sekajätteelle ja sinne EI hyväksytä risuja tai puutarhajätettä. Sekajätteestä lisätietoja –> https://www.hsy.fi/fi/asukkaalle/lajittelujakierratys/lajitteluohjeet/sekajate/Sivut/default.aspx\nRemonttijätettä saa tuoda enintään 2 jätesäkillistä ja kaikki remonttijäte tulee olla suljetuissa säkeissä!\nLava kiertää seuraavasti (katso kartta):\n17.30-18.00 Kurutie 20\n18.00-18.30 Rintamaantie 1\nHuomioithan, että Hirvisuon pysähdys on siirretty Rintamaantien alkuun. Paikalla on jo valmiiksi paperinkeräyspiste ja sinne on kuorma-auton helpompi laskea lava.\nGumbölen Omakotiyhdistyksen SIIVOUSTALKOOT järjestetään taas!\nSiivotaan asuinaluettamme viikon 18 aikana (2.-7.5.2017) – heti vapun jälkeen siis. Tyhjiä roskapusseja saa jo viikolla 17 Gumbölen Omakotiyhdistyksen hallituksen jäseniltä sekä täysien roskapussien keräyspaikoilta Nupurintien varrelta. Talkoolaisia varten on varattu myös muutamia roskapihtejä ja niitä saa siis myös lainata.\n1. Nupurintien pyörätien varsi välillä Ylämyllyntie – Karhuniityntie\n2. Hirvisuontien ja Hirviportin risteys\n3. Gumbölentien ja Rintamäentanhuan risteys\n4. Gumbölentien ja Engelin puistotien risteys\nLaita siivoamastasi alueesta kuva Facebookkiin Gumbölen Omakotiyhdistyksen ryhmään, niin muut jäsenet näkevät mitkä alueet on jo siivottu. Yllämainittuihin keräyspisteisiin tuoduista roskista voi myös laittaa kuvan ja katsotaan mikä alue on ollut aktiivisin!\nSiivoustalkoiden illanvietto maanantaina 8.5.2017 kello 18 alkaen Kurutien kallioilla (säävaraus). Illanvietossa makkaranpaistoa, arpajaiset (pikkurahaa mukaan), kahvia ja mehua. TERVETULOA!\nPERUTTU! 25.4.2017 KYLÄ UNELMA -ideointia. Karhusuon kirjastolla klo 18 alkaen –> Jatketaan ideointia aiheen Unelmien kyläkeskus / kylätalo ympärillä.\nPERUTTU! 20.4.2017 klo 17:00–20:00 Ideoita lasten kanssa pyöräilyyn. Mitä kaikkea polkupyöräilyhenkistä esimerkiksi koululaisluokan kanssa voi tehdä? Tule kuulemaan erilaisista leikeistä ja harjoituksista ja ideoimaan yhdessä lisää! Ota mukaasi polkupyörä, jos mahdollista. Teemme sään salliessa harjoituksia ulkona (Säävaraus= tihkusateessa ollaan ulkona, kaatosateessa ei). Pukeudu siis ulkoilua ajatellen! Koulutuksen järjestää Pyöräliitto yhdessä Pyöräilykuntien verkoston kanssa. Koulutus on maksuton, vaatii ennakkoilmoittautumisen. Ilmoittautumiset: erika.weckstrom@pyoraliitto.fi tai puh 044 9824 328\n19.4. 2017 klo 14 – Espoon kaupunginjohtaja Jukka Mäkelän perinteisillä kaupunginjohtajan kahvit EKYLin ja EOK:n jäsenyhdistysten puheenjohtajille. Gumbölen kartanolla.\n18.4.2017 KYLÄ UNELMA -ideointia. Karhusuon kirjastolla klo 18 alkaen –> Jatketaan ideointia aiheen Unelmien kyläkeskus / kylätalo ympärillä.\nGOKY asukasilta Kaivovedet, keskiviikkona 5.4.2017,alkaen klo 18. Karhusuon kirjastolla. Asiantuntijoina Vesikaivohuolto Vipe Oy ja Ramboll Finland Oy.\nKeväällä sulamisvesien aikaan kaivojen kunto ja kaivoveden laatu puhuttaa. Asukasillassa saamme neuvoja kaivojen kunnostukseen sekä kaivovesien tutkimuksiin.\nVIPE Pertti Virtanen: kaivon kunnostustarve, kuntokartoitus sekä kaivon kunnostus sekä kustannukset.\nRamboll Jorma Nordlund: kaivoveden tutkimukset ja niiden kustannukset.\nJos aikaa ja kiinnostusta riittää niin voisi käynti kaivokohteella olla kiinnostava ja Vipe voisi esitellä ko. kaivoa, rakenteita ja mahdollisia kehitys/korjaustarvetta. Tilaisuudessa on jaettavaksi näyteastioita tarvitseville – kaivoveden tutkimuksiin ja kunnostuksiin on luvattu kampanjahinnat.\nGUMBÖLEN OMAKOTIYHDISTYKSEN KEVÄTKOKOUS\nTervetuloa Gumbölen Omakotiyhdistyksen kevätkokoukseen Gumböle Golffille (Gumbölentie 20, Espoo) keskiviikko 29.3.2017 klo 18.\nKokouksen alussa Gumböle Golffin toiminnanjohtaja Markku Ignatius kertoo lyhyesti lajista ja sen harrastamisesta Gumbölessä. Esittelyn jälkeen pidämme yhdistyksen kevätkokouksen, jonka aiheena on sääntömääräiset asiat.\nGumböle-Nupuri-Nuuksion alueen kuntavaaliehdokkaat tavattavissa keskiviikkona 15.3.2017 Honkamajalla (Nupurintie 24, 02820 Espoo) klo 18-20.\nTervetuloa tutustumaan alueemme kuntavaaliehdokkaisiin – lähes kaikki suurimmat poliittiset puolueet ovat alueellamme edustettuina. Tilaisuudessa järjestetään paneelikeskustelu, jonka puheenjohtajaksi on kutsuttu Kalle Isokallio. Keskustelujen jälkeen on mahdollista tavata kuntavaaliehdokkaat ja keskustella aiheista vielä tarkemmin.\nPaikalle lupautuneet ehdokkaat ja muuta ajankohtaista tietoa saat Facebookista.\nTapahtuman on kutsunut koolle yhteistyössä Gumbölen Omakotiyhdistys ja Nuuksio seura.\nGOKY asukasilta Espoon Perinneseura, keskiviikkona 8.3.2017, klo 18. Karhusuon kirjastolla. Puhujana Esko Uotila Espoon Perinneseurasta.\nEspoon perinneseura tekee kotiseutu- ja perinnetyötä Espoossa. Esko Uotila kertoo yhdistyksen toiminnasta: perinnetiedon keräämisestä ja esittelystä, kirjojen julkaisemista, viestinnästä, perinneseminaareista ja muista tapahtumista. Vuonna 2017 perinneseuran suunnitelmissa on ainakin kahden kirjan julkaiseminen ja Aurora Karamzinin perinnön vaaliminen Meidän Aurora -hankkeessa.\nPyritään keskustelemaan myös oman alueemme perinteiden keräämisestä yhdistyksen 50-vuotisjuhlavuoden tiimoilta.\nTarvittaessa lisää tietoa löytyy perinneseuran sivuilta ja Facebookista\nGOKY Hallituksen kokous\nAika ja paikka: 6.3.2017 klo 18:30-19, Karhusuon kirjasto. Hallituksen kokous; valmistautumista 2017 kevätkokoukseen.\nGOKY asukasilta Ilmastoinfo, torstaina 23.2.2017, alkaen klo 18. Karhusuon kirjastolla. Puhujana Teemu Kettunen Energia-asiantuntija, Helsingin seudun ympäristöpalvelut.\nIllalle kaksi valmisteltua aihetta:\n1) “Puun varastointi ja pienpoltto perinteisissä tulijoissa.” Alustuksessa käydään läpi puun pienpolton päästöihin ja energiatehokkuuteen vaikuttavia tekijöitä. Kuulet mm. kuinka puun kosteus vaikuttaa päästöihin ja miksi sytyttää päältä?\n2) ”Maalämpö pientalon lämmitysjärjestelmänä.” Alustuksessa käydään läpi maalämpöjärjestelmä sekä järjestelmän mitoitusta ja ominaisuuksia.\nHSY:n Ilmastoinfo auttaa pääkaupunkiseudun asukkaita ja pk-yrityksiä pienentämään hiilijalanjälkeään. Energia on keskeisin teemamme. Tuotamme ja välitämme puolueetonta tietoa hajautetun uusiutuvan energian ja energiatehokkuuden ratkaisuista alueella.\n112-päivän tilaisuus perjantaina 10.2.2017 klo 10-11 Karhusuon Kirjastolla, satutunnin tilalla.\nVuoden 2017 teemana on lapsiperheiden turvallisuus ja Gumbölen Omakotiyhdistys on kutsunut Metropolian ensihoitajaopiskelijat kertomaan lasten tavallisimmista ensiaputoimista sekä kodin ensihoitotarvikkeista. Tervetuloa kuuntelemaan ja keskustelemaan, lapset tottakai mukaan!\n112-päivää vietetään 11. helmikuuta. 112-päivän kampanja-aikaa on koko kyseinen viikko, jolloin 112-päivän tapahtumia järjestetään ympäri Suomen. Viikon aikana kuka tahansa – yksityishenkilö, harrasteporukka tai järjestö – voi järjestää 112-päivän tapahtuman omalla paikkakunnallaan ja kertoa turvallisuusasioista.\nGOKY Asukasilta – KULUTTAJANSUOJAN ABC\nAika ja paikka: 25.1.2017 klo. 18-20, Karhusuon kirjasto, Karhuniitynkuja 3, 02810 Espoo.\nJärjestäjä: Gumbölen Omakotiyhdistys Ry yhteistyössä Pääkaupunkiseudun Kuluttajat ry:n kanssa.\nUusia palveluita ja tuotteita tulee markkinoille päivittäin – eikä kaikilla toimijoilla ole puhtaita jauhoja pussissa. Valppaalta kuluttajalta vaaditaankin nykyisin yhä enemmän erilaista tieto ja taitoa. Kulttajansuojan kiemuroihin kuulijat johdattelee Kuluttajaliiton johtava lakimies Tuula Sario. Tule mukaan oppimaan lisää kuluttajan oikeuksista ja velvollisuuksista.\nAika ja paikka: 23.1.2017 klo 18-20, Karhusuon kirjasto.\nSääntömääräinen hallituksen kokous; mm 2017 hallituksen järjestäytyminen sekä muita asioita.\nSeurakunnan kynttilähartaus Kurutien kalliolla su 18.12.16 klo 18 yhteistyössä Tuomiokirkkoseurakunnan ja Gumbölen omakotiyhdistyksen kanssa. Lyhty mukaan ja laulamaan kauneimpia joululauluja. Pihatulet opastavat sinut oikealle paikalle Kurutieltä. Lämpimästi tervetuloa!\nMt110 Nupurintie, (Karhuniityntien kiertoliittymä, jalankulku- ja polkupyörätie välillä Kirkkonummen raja- Brobackantie) Tiesuunnitelman laatiminen, Asukastilaisuus 13.12.2016 klo 17.00- 19.00 paikkana Honkamaja (Nupurintie 24 02820 Espoo).\nMajalla on rajoitettu määrä autopaikkoja. Paikalle toivotaan tultavaksi muulla kuin henkilöautolla, jos mahdollista. Tilaisuus alkaa klo 17.00, jolloin voi jo alustavasti tutustua suunnitelmaluonnoksiin. Suunnitelmien esittely on klo 17.30 -18.00. Tämän jälkeen voi edelleen keskustella suunnittelijoiden kanssa.\nKarhusuon koulun vanhempainyhdistyksen ja koulun oppilaiden yhdessä järjestämät KOKO KYLÄN JOULUMYYJÄISET pidetään jälleen 26.11.2016 klo 12-14. Huom paikkana Lagstadin koulu!\nKoska vanha koulurakennus on suljettu eikä parakkiin mahdu paloturvallisuussyistä edes kaikki koululaiset, joulumyyjäiset tullaan järjestämään tänä vuonna Lagstadin koululla (Espoonkatu 7), missä 4-6 luokkalaiset ovat tällä hetkellä väistössä.\nTervetuloa kaikki joukolla nauttimaan koulun ja meidän kylän tunnelmasta myös Lagstadiin! Onhan Lagstad meidän ruotsinkielisten kyläläisten oma koulu. Tällä kertaa joulumyyjäisissä on tarjolla kahvio, arpajaiset, koululaisten tekemiä käsitöitä, pullapuoti, temppurata sekä uutena oppilaiden esityksistä koostuva Lava on vapaa. Tervetuloa katsomaan oppilaiden omia esityksiä ensi kertaa niin, että Lava on vapaa -tilaisuutta pääsevät kaikki seuraamaan.\nVanhempainyhdistys on toiminut aktiivisesti koulun kanssa auttaen heidän kahteen paikkaan hajautettua arkea, tarjoten tarvikkeita ja liikuntavälineitä oppilaille. Nyt väistön aikana yhdistyksen toiminta korostuu ja olemme voineet auttaa oppilaita ja henkilökuntaa monin eri tavoin heidän arjessaan. Tervetuloa mukaan toimintaan ja tarjoamalla esim. arpajaisvoittoja pystyt tukemaan koko koulun toimintaa. Arpajaisvoittoja voi tuoda etukäteen Marjaana Siivolalle osoitteeseen Karhusola 9. Kiitos.\nJOULUN 2016 HYVÄNTEKEVÄISYYS-tempaus\nGumbölen Omakotiyhdistys tarjoaa alueen asukkaille mahdollisuuden osallistua yöasujen ja unilelujen keräyskampanjaan. Patmos Lähetyssäätiön Operaatio Joulun Lapsi –keräyksessä lähetetään joululahjapaketteja Romaniaan ja Moldovaan.\nOsallistu mukaan yöasujen ja unilelujen keräykseen ja tuo iloa lapsiperheiden arkeen! Tuo puhtaita, hyväkuntoisia ja siistejä lasten, naisten ja miesten yöasuja ja pyjamoita sekä unileluja.\nAlueemme keräyspiste on Karhusuon Kirjastolla, josta haemme kuorman 27.11.2016 illalla. Karhusuon kirjastossa omatoimiaukioloajat eli kirjastokortilla ja pin-koodilla pääset kirjastoon joka päivä (ma-su) klo 7-22. Lahjoitukset toimitetaan eteenpäin vielä marraskuun aikana, joten vie lahjoituksesi ajoissa paikalle.\nPatmos tavoittaa vuodessa tuhansia lapsiperheitä, jotka tarvitsevat vaatteita ja hyödyllisiä arjen tavaroita. Patmos Lähetyssäätiö jatkaa näiden perheiden tukemista joululahjapakettien jälkeenkin. Yhteistyön myötä saadut tuotteet lahjoitetaan apua tarvitseville perheille Patmos Lähetyssäätiön kohteisiin, kuten Romaniaan ja Moldovaan. Tuotteet lähetetään vuoden 2017 alussa omassa humanitäärisen avun kuormassa, muiden Patmos Lähetyssäätiön saamien lahjoitusten kanssa.\nGOKY asukasilta torstaina 17.11.2016 kello 18-19. Paikka Karhusuon kirjasto.\nAsukasilta yhteistyössä Playgreen Oyn kanssa, jossa saamme ajankohtaista tietoa aurinkosähköjärjestelmistä.\nKäsiteltäviä asioita ovat mm: Mitä aurinkosähkö on, järjestelmän komponentit ja niiden ominaisuudet (myös millaisia ovat kehitysnäkymät)? Millaisiin kohteisiin aurinkosähkö sopii? Miten järjestelmä omakotitalossa toimii? Mitä aurinkosähkön tuottaa ja miten asukas saa siitä parhaan hyödyn? Paljonko investointi maksaa ja mikä on sillä saatava taloudellinen hyöty? Mitä ottaa huomioon järjestelmätoimittajien kilpailutuksessa?\nGOKY asukasilta keskiviikkona 2.11.2016, alkaen kello 17:30.\nPaikka Karhusuon Kirjasto/Koulu piha\nGumbölen Omakotiyhdistys järjestää jäsenilleen yhteistyössä Lähitapiolan kanssa Sankarikoulutuksen. Sankarikoulutus koostuu teoriaosuudesta (tehvävä omatoimisesti ennen käytännön harjoituksia) ja käytännön sammutusharjoituksista 2.11.2016.\nTEORIAOSUUDESSA saat helposti ymmärrettävää kodin turvallisuustietoa sekä näet videolla, miten kodin tulipalo kehittyy. Verkkokurssin tekemiseen on hyvä varata aikaa noin tunti. Verkkokurssin suorittamisesta saat todistuksen, joka tulee tulostaa ja ottaa mukaan käytännön harjoitteluun. https://spek.onedu.fi/alkusammutus/\nKÄYTÄNNÖN HARJOITUKSESSA pääset itse harjoittelemaan sammuttamista. Harjoituksissa käytetään oikeita sammuttimia turvallisesti. Harjoitus on suunniteltu siten ettet tarvitse erikseen suojavaatteita vaan normaali ulkoilupukeutuminen riittää.\nSankarikoulutusta varten ilmoittaudu viimeistään 19.10.2016 osoitteeseen\nshaakana @ gmail.com tai O5o-46O6343. Ennakkoilmoittautumisella varmistamme, että kaikki halukkaat pääsevät koulutukseen – ryhmäkoko on 20 ja mikäli koulutukseen tulijoita on enemmän, koulutetaan illan aikana portautetusti useampi ryhmä. KOULUTUKSEEN VOIVAT OSALLISTUA kaikki 12 vuotta täyttäneet. Osallistuvat lapset tulee ilmoittaa kukin erikseen.\nOtamme yhteyttä ja sovimme tarkemmista aikatauluista henkilökohtaisesti, mikäli ryhmiä on useampia.\nGUMBÖLEN OMAKOTIYHDISTYKSEN SYYSKOKOUS JA KIERTOAJELU ÄMMÄSSUOLLA\nGumbölen Omakotiyhdistyksen sääntömääräinen syyskokous pidetään tiistaina 25.10.2016 kello 18 alkaen Karhusuon koululla. Tervetuloa!\nEnnen syyskokousta GOKY tarjoaa halukkaille kiertoajelun Ämmässuolla. Kiertoajelua varten ilmoittaudu viimeistään 7.10.2016 osoitteeseen shaakana@gmail.com tai 050-4606343. Ennakkoilmoittautumisella varmistamme, että kaikille halukkaille on linja-autossa paikka. HSY ei myöskään ota vastaan alle 10 hengen ryhmiä. Mikäli ilmoittautuneita on alle 10, joudumme kiertoajelun peruuttamaan – syyskokous järjestetään joka tapauksessa.\nKlo 15:30 lähtö Karhusuon kirjastolta.\n–> Kiertoajelu Ämmässuolla.\nHSY opas on mukana linja-autossa.\n–> Bussilla takaisin Karhusuon kirjastolle,\nnoin klo 17:30.\nKarhusuon koululla kahvit ja HSY infopiste, jossa mahdollisuus kysellä enemmän mm. kiertoajelusta sekä pelata lajittelupeliä.\nKlo 18:00 GOKY syyskokous.\nNoin klo 19:00 Kokous loppu.\nGOKY asukasilta tiistaina 11.10.2016, kello 18-19.\nPaikka Karhusuon Kirjasto.\nGumbölen Omakotiyhdistys järjestää vapaamuotoisen keskustelu- ja kyselytilaisuuden teemalla “kiinteistön arvo ja alueen kiinteistöjen hintakehitys”.\nVoimme jutella myös millä remonteilla tms kiinteistön arvoa voi yksityishenkilö nostaa, tulevan koulukeskuksen vaikutuksesta alueen kiinteistöjen hintatasoon tai muista kiinteistöihin liittyvistä aiheista. Aiheesta keskustelemassa Karhusuolainen Petter Frisk, Yrittäjä, LKV, LVV, KiAT.\nGumbölen omakotiyhdistys järjestää Vanha-Espoon muinaisjäännökset illan Karhusuon kirjastolla.\nArgeologiaa harrastava Markku Luoto esittelee alueeltamme tunnettuja muinaislöytöjä ja niiden tutkimusta, sekä opastaa museoviraston muinaismuistoreisterin käyttöä kiinnostuneille.\nOPASTETTU KALASTUSTAPAHTUMA – PERUUTETTU\nlauantaina 24.9.2016 klo 12-15.\nGoky järjestää kalastustapahtuman Oittaalla la 24.9. klo 12-15. Tapahtuma on koko perheelle. Ilmoittautumiset vain jäsenille ke 21.9. mennessä Joni Mäenpäälle, puh. 040-73O 7580 tai jonimaenpaa(at)hotmail.com\nGumbölen Omakotiyhdistyksen jäsenet on kutsuttu ottamaan osaa Karhusuonpuron sekä purolaakson talkoisiin. Karhusuonpuron talkoot järjestää Espoon ympäristöyhdistys yhteistyössä LähiTapiolan ja Virhon http://www.virtavesi.com kanssa. Karhusuonpuro ja sen purolaakso on Espoon virtavesiselvityksen mukaan paikallisesti arvokas virtavesikohde.\nLauantaina 10. syyskuuta talkoilemme kello 10:00 alkaen Karhusuonpurolla Karhusuon asuinalueella. Tarkempi alue sijaitsee Nupurintiestä ylävirtaan. Lähin katuosoite on Karhuniityntie 1, Espoo. Soraistamme talkoissa Gumbölenjoen taimenille ja nahkiaisille lisää kutupaikkoja muuten varsin luonnontilaiseen puroon. Samalla siistitään purolaaksoa keräämällä roskia. Soraa on tilattu nuppikuorma eli noin 20 tonnia.\nLisätiedot ja ilmoittautumiset: Pirjo Itkonen, gsm. 050 4078 266, sposti. pirjo.itkonen(at)sll.fi\nToivottavasti meistä asukkaistakin moni pääsee paikalle – mainitkaa ilmoittautumisenne yhteydessä, että olette Gumbölen Omakotiyhdistyksestä.\nGOKY asukasilta torstaina 1.9.2016, kello 18-19.\nPaikka Karhusuon Kirjasto, Karhuniitynkuja 3, 02810 Espoo.\nGumbölen Omakotiyhdistys järjestää vapaamuotoisen keskustelu- ja kyselytilaisuuden Gumbölentien ja Hirvisuontien risteyksen rakennustöistä – paikalle rakennetaan Pihlajalinna-niminen aikuisten mielenterveyskuntoutujien asuntola. Asuntolan toiminnasta meille kertoo Minna Leeve, toiminnanjohtaja Pihlajakoti Oy. Tervetuloa paikalle kuuntelemaan ja kysymään lisäkysymyksiä.\nOmakotiyhdistyksen LAPSI-VANHEMPI KESÄFUTIS alkaa heti kesäkuun alusta. Pelaillaan nyt alkuun ajalla 1.6 – 29.6.2016 aina keskiviikkoisin klo 18-19.30. Paikkana Gumbölen nurmikenttä (Gumbölentie varrella, Hirvisuon puolella).\nLeikkimielistä pelailua, ei ennakkoilmoittautumista ja osallistuminen omalla vastuulla, ei vakuutusta järjestäjän puolesta. Pelin sujuvuuden kannalta suositeltavaa on, että lapset olisivat noin alakouluikäisiä. Ota varmuuden vuoksi oma pallo mukaan – peliliivit löytyy yhdistyksen puolesta.\nSILTATANSSIT LAUANTAINA 11.6.2016\nTervetuloa viettämään kesäistä lauantaita Karhusillalle koulun lähelle klo 18-22.\nAamupäivällä siistimme alueen talkoilla noin klo 10-12 ja toivomme osallistumista mahdollisimman monelta asukkaalta, isoilta ja pieniltä. Erityisesti akkukäyttöinen siimaleikkuri on ollut tarpeen ja jos omistat ylimääräisiä kukkia (esim. vuorenkilpeä), niin tervetuloa istuttamaan sitä siltatanssien alueelle. Yritetään saada tien vieressä olevasta puskaisesta alueesta mukavamman näköinen.\nIllalla grilli lämpenee klo 18. Yhdistys tarjoaa 40 makkaraa ja maissia nopeimmille. Voit myös tuoda omaa grillattavaa grilliin (ei marinoitua). Nappaa oma tuoli kainaloon ja ehkä pöytäkin. Luvassa myös perinteinen lättymaraton!\nLivebändi tanssittaa meitä noin klo 19-21.\nTervetuloa viettämään mukavaa iltaa ja tanssimaan! Nappaa naapurikin mukaan.\nGumbölen Omakotiyhdistyksen ROSKALAVA kiertää aluetta taas maanantaina 6.6.2016. Roskalavalle yhdistyksen jäsenet voivat tuoda esim. rikkinäiset huonekalut ja puutarhakalusteet. Lava on tarkoitettu sekajätteelle ja sinne ei hyväksytä risuja tai puutarhajätettä. Remonttijätettä saa tuoda enintään 2 jätesäkillistä ja kaikki remonttijäte tulee olla säkeissä.\nYhteiskäynti Leppävaaran seikkailupuisto Huippuun torstaina 9.6. 2016 klo 15. Jäsenille 15e/hlö, ei-jäsenille 24e/hlö. Alle 140 senttiset 8 euroa, ei-jäsenet 14e.\nMaksa lippu GOKYn tilille FI34 8000 2504 7021 42 viimeistään 1.6.2016 ja laita sähköpostia osallistumisestasi Cathylle (catherine.tepponen(at)gmail.com). Cathy jakaa liput maksaneille paikanpäällä, lipunmyynnin lähellä.\nLasten kesäliikunta #4 . Lauantaina 20.8.2016 klo 10-11\nKokoonnutaan 0-6 -vuotiaiden kanssa liikkumaan metsään! Luvassa yhdessä oloa metsässä, temppuilua luonnon maastossa, voimailupenkillä roikkumista sekä tasapainoilua Slacklinella. Otan mukaan pari palloakin… Omilla vakuutuksilla mukaan ja muistakaa juomapullo. Katso sijainti vielä kommenttikentän kartasta – lähellä Kurutien kallioita.\nLasten kesäliikunta #3 . Lauantaina 28.5.2016 klo 10-11\nLasten kesäliikunta #2 . Lauantaina 21.5.2016 klo 10-11\nLasten kesäliikunta #1 . Lauantaina 7.5.2016 klo 10-11\nGOKY 50-VUOTTA vuonna 2017 – HANKKEEN SUUNNITTELU- JA IDEOINTITAPAAMINEN järjestetään Karhusuon Kirjastolla tiistaina 31.5.2016, kello 18-20. Tervetuloa.\nSiivotaan asuinaluettamme tulevan viikonlopun aikana – toki voi aloittaaa vaikka jo tänään! Illanvietto Kurutien kallioilla 9.5.2016 maanantaina klo 18 alkaen.\nTyhjiä roskapusseja saa tällä viikolla Gumbölen Omakotiyhdistyksen\nhallituksen jäseniltä sekä täysien roskapussien keräyspaikoilta\nNupurintien varrelta. Talkoolaisia varten on varattu myös muutamia roska-\npihtejä ja niitä saa siis lainata.\nLaita siivoamastasi alueesta kuvan Facebookkiin Gumbölen Omakoti-\nyhdistyksen ryhmään, niin muut jäsenet näkevät mitkä alueet on jo siivottu.\nYllämainittuihin keräyspisteisiin tuoduista roskista voi myös laittaa kuvan\nja katsotaan mikä alue on ollut aktiivisin!\nLASTEN LIIKUNTAVUORO alkaa taas! Ensimmäinen liikuntavuoro on tulevana viikonloppuna lauantaina 9.1.2016. Tapahtumapaikkana Karhusuon koulun liikuntasali, klo 10-11. Liikuntavuoro on tarkoitettu Gumbölen Omakotiyhdistyksen jäsenille, 0-6 -vuotiaille lapsille huoltajansa kansa ja omalla vastuulla. Peruutetuista liikuntavuoroista ilmoitetaan Yhdistyksen FB-sivuilla. Tervetuloa!\nTervetuloa Gumbölen Omakotiyhdistyksen kevätkokoukseen Karhusuon koululle (alatalo) torstaina 21.4.2016 klo 18.\nKokouksen alussa kuulemme Vanha Espoon Asukasfoorumin toiminnasta sekä asukkaiden vaikutusmahdollisuuksista oman asuinalueensa asioihin. Asukasfoorumista meille tulee kertomaan Pauno Hellsten.\nEsittelyn jälkeen pidämme yhdistyksen kevätkokouksen, jonka aiheena on sääntömääräiset asiat.\nMiljoona linnunpönttöä -kampanjan innoittamina järjestämme pönttötalkoot la 2.4. klo 13 alkaen, noin kaksi tuntia, Karhusuon koulun puutyöluokassa. Koko perheen tapahtuma, mutta lapset pääsevät sisään vain aikuisen seurassa, koska tilassa on erilaisia laitteita, eikä järjestäjä pysty vastaamaan turvallisuudesta.\nTule askartelemaan, yhdistys järjestää materiaalin paikalle, ja tarjoaa kahvia/teetä/mehua ja jotain pientä naposteltavaa. Ohjaajana Pauno Hellsten.\nMuista myös, että tarkoitus on rekisteröidä kaikki entiset ja uudet pöntöt kartalle, katso tarkemmin tapahtuman sivuilta.


Edellisiltainen epäonnistunut rosvousyritys ei jäänyt pyörimään mieleeni, vaan nukuin kuin tukki. Läheisen moskeijan rukouskutsu kyllä aikanaan herätti hetkeksi, mutta sain uudelleen unenpäästä kiinni. Yaoundén majapaikkani Tropical Hotel onkin täydellinen turvapaikka, sillä ikkunoissa on kalterit, ovessa turvalukko, hotellin ovella päivystää vartija ja olihan huoneenikin tietenkin kolmannessa kerroksessa. Täältä ei omaisuus katoaisi! Epäluulo kuitenkin ehti kasvaa uusiin mittasuhteisiin eilisten tapahtumien takia, minkä takia kieltämättä murehdin huonesiivoojan visiittiä huoneessani. Siivoojatar kyllä vaikutti ystävälliseltä ja läpeensä rehelliseltä, kun hänet käytävällä näin. Onneksi Afrikassakin pääosa ihmisistä on kuitenkin ihan kunnon porukkaa.\nAamuinen näkymä hotellihuoneeni ikkunasta. Poika istuskeli samassa paikassa vielä illallakin, mutta paita oli vaihtunut.\nHotellihuoneen ikkunasta näkyi myös moskeija.\nEdellisenä päivänä Kye-Ossista Kamerunin ja Gabonin rajalta tänne pääkaupunkiin kanssani matkannut Pascal tuli kuin tulikin sovitusti minua tapaamaan. Vastaanoton ystävällinen rouva soitteli huoneeni puhelimeen ja kertoi miehen saapuneen paikalle. Pascal oli itsekin yrittänyt soitella, mutta ei ollut ymmärtänyt lisätä plussaa numeron alkuun. Minulla kun ei ollut paikallista liittymää, vain gabonilainen ja suomalainen. Gabonin liittymä muuten toimi myös Kamerunissa ja jopa sikäläinen mobiilidata toimi hetkisen aivan reilusti Kamerunin sisällä. Nyt täällä Kamerunissa myös suomalainen Telian liittymä siis heräsi toimimaan.\nPascal oli hyvällä tuulella. Paiskasimme kättä ja kysäisin päivän ohjelmaa. Olisiko töitä tai koulua vai lähtisimmekö pistäytymään keskustaan! Pascalilla ei ollut suunnitelmia, joten tuota pikaa istuimme kimppataksissa kohti keskustaa. Täälläkin julkinen liikenne hoituu pääosin ympäriinsä suhaavilla keltaisilla takseilla, jotka poimivat kyytiin samalle suunnalle matkalla olevia. Auton ensimmäinen matkustaja päättää suunnan. Tropical Hotelista olisi voinut helposti kävelläkin keskustaan, sitä mukaahan olin paikan alun perin valikoinut. Maksoin matkasta keskustaan sata frangia (noin 0,15 euroa).\nLiikennettä Tropical Hotelin edustalla.\nPatonkikauppias Yaoundén keskustassa.\nKeskustan vilskettä. Oikealla kuva tulevasta Paul Biyan stadionista, joka valmistunee kesällä 2018.\nJo taksimatkan aikana aloin pitää Yaoundésta. Kovasti. Seitsemälle kukkulalle rakennettu 2,5 miljoonan asukkaan Kamerunin pääkaupunki on kaunis, moderni ja siisti. Monesti afrikkalaiset pääkaupungit ovat paikkoja, joihin ei ihmisen kannattaisi astua pikkuvarpaallaankaan. Sellainen oli ollut Gabonin Librevillekin. Ei minun saamani vastaanotto Yaoundéhenkaan ollut kaikkein paras, mutta nyt päivänvalossa kaupunki suorastaan houkutteli seikkailemaan! Täällä voisi vaikka asua, vaikka lämpötila oli aika järjenvastainen näin aamupäivästä.\nJäimme taksista grand marchén kohdalla. Sieltä päätin kuitenkin pysytellä poissa, siellä olisi taskuvarkaita kuulemma takuuvarmasti. Nyt olin jättänyt puhelimet hotellille, eikä reppuni sisältöönkään pääsisi käsiksi. Afrikkaa varten aikoinaan hankkimani repun vetoketju kun on ainoastaan selkäpuolella! Katujen varsilla olleet kauppiaat valistivat laittamaan reppuni mahan puolelle, samaa kehotti myös Pascal. Vakuutin repun sisällön olevan paremmassa turvassa, jos pitäisin sen selässäni. Ostimme appelsiinit mieheen kadulta, vaikka myös maan presidentin Paul Biyan muotokuvia oli kaupan kymmenien metrien matkalla. Biya on toiminut presidenttinä vuodesta 1982 ja ennen sitä pääministerinä vuodesta 1975. Toisin sanoen valtakausi on kestänyt hyvänlaisesti.\nSivuutimme presidentti Biyan muotokuvat ja päädyimme John F. Kennedyn patsaalle, kaupungin parhaalle paikalle. Miksi Yhdysvaltain entinen presidentti on katsottu täällä oman patsaan arvoiseksi! En lähtenyt ottamaan kuvaa patsaasta, koska joutomiehet olivat valloittaneet sen jalustan. Muutenkaan Pascal ei katsonut järkeväksi kuvien ottamista, koska siten joku näkisi, että minulla on kamera ja haluaisi sen itselleen. Siispä otin kuvia vain, kun selusta oli tarkoin suojattu.\nVasemmalla oleva korkea rakennus on Kamerunin korkeakoulutuksesta vastaava ministeriö. Kuvassa myös Yaoundén keltaisia kaupunkitakseja ja paikallisliikenteen vihreä-valkoinen linja-auto.\nBoulevard du 20 mai on eräs Yaoundén pääkaduista. Se on leveä bulevardi, jonka varrella sijaitsee pankkeja ja Hilton-hotelli. Librevillen tapaan Yaoundéssakin on hienoa afrikkalaisvaikutteista arkkitehtuuria, eikä ihan vähää: muun muassa kaikki ministeriöt ja tuo Hilton edustavat sitä. En tiedä miltä ajanjaksolta rakennukset ovat peräisin, mutta veikkaisin niiden olevan kuitenkin itsenäisyyden aikakaudelta. Toinen hämmästymisen aihe Yaoundéssa on julkinen liikenne: kaupungissa on taksien lisäksi myös linja-autoja, eikä mitään ruosteisia katiskoja monen muun Afrikan pääkaupungin tavoin! Boulevard du 20 main varressa oli katoksia bussia odottavilla ja pysäkeillä jopa aikataulut kertova näyttö. Olisi kai ollut jo liikaa pyydetty, jos näytöt olisivat olleet toiminnassa oikeasti. Afrikka kuitenkin kehittyy kovaa vauhtia!\nKävelimme bulevardin vartta pitkin liikenneympyrään, minkä jälkeen bulevardi jatkuu nimellä Avenue Konrad Adenauer. Jos Kennedy on saanut patsaan, on luonnollisesti Saksan entinen liittokansleri Adenauer saanut tänne oman katunsa. Liikenneympyrän luo on kasautunut liuta Kamerunin tasavallan ministeriöitä, kuten kaivos-, teollisuus- ja teknologisen kehittymisen ministeriö, posti- ja telekommunikaatioministeriö, metsä- ja eläinasioiden ministeriö, korkeakoulutuksen ministeriö ja peruskoulutuksen ministeriö. Ainakin työllistävä vaikutus tällaisella pilkkomisella on, mutta on Kamerunissa tietenkin yli 20 miljoonaa asukastakin. Satuin bongaamaan hallintokorttelista myös pääministeri Philémon Yangin toimiston, joka oli vahvasti vartioitu. Hänen toimistoaan en kuvannut, mutta ministeriöiden kuvaamista ei yllätyksekseni katsottu pahalla. Kamerun vaikuttaa tässäkin suhteessa varsin normaalilta maalta.\nKeski-Afrikan maiden keskuspankin toimitiloja. Tämä ei ole kymmenentuhannen frangin setelissä kuvattu pääkonttori.\nKamerunin posti- ja telekommunikaatioministeriö.\nOikealla pankki, vasemmalla posti.\nKaupungin keskusta vaikutti eläväiseltä ja hyvinvoivalta. Kaduilla oli kaupustelijoita. Kuka myi patonkeja, kuka hedelmiä, kuka puusta veistettyjä matkamuistoja. Toden totta, Yaoundéssakin ilmeisesti käy turisteja! Ei kai täällä muuten myytäisi eebenpuisia tarjottimia, sarvikuonoja ja norsuja! En tosin nähnyt kuin tämän yhden ainoan myyjän. Aikamme käveltyämme halki keskustan katujen, tulimme kadulle nimeltä Rue de Narvik. Kennedyn patsaan tavoin myös pohjoisnorjalaisen kaupungin mukaan nimensä saanut katu vaikuttaa hieman oudolta tänne keskiseen Afrikkaan, mutta lienee siirtomaa-ajan peruja.\nPian kävelimme jo Avenue de I’Independancea, Itsenäisyydenkatua, pitkin kohti itsenäisyyden muistomerkkiä, valkoista obeliskia, joka seisoo keskellä Place de l’Indépendancea. Aukion laidalla on jälleen upeaa arkkitehtuuria edustava Afriland First Bankin konttori, jonka julkisivu on koristettu afrikkalaisella kuvataiteella. Pankin naapurissa on Saksan suurlähetystö, jonka edessä parveili joukko kamerunilaisia. Varmaankin viisumijahdissa. Place de l’Indépendancen pohjoislaidalla seisoo puolestaan Yaoundén kaupungintalo.\nPunakärkinen, muuten valkoinen obeliski muistuttaa itsenäisyydestä.\nPlace de l’Indépendancen laidalla kohoavan Afriland First Bankin julkisivu on koristeelllinen.\nAvenue Charles de Gaulle sen sijaan löytyy jokaisesta vähänkin Ranskalta haiskahtavasta paikasta, niin myös Yaoundésta. Täällä katu on kuin mikäkin Wall Street täynnä pankkeja! Minulla oli edelleen tuhti nippu frangeja, jotka olin nostanut Gabonin Lambarénéstä. En siis käyttänyt suomalaista Visa-korttia missään kadun lukuisista automaateista. Enkä muuallakaan Kamerunissa. Kadun loppupäässä Pascal päätti ostaa ananassiivut mieheen. Yaoundén kaduilla päivystää ja kiertelee kottikärryineen niin appelsiini- kuin ananaskauppiaitakin. Jos appelsiinit eivät ole täkäläisiä (ne ovat kuulemma Nigeriasta), on ananas ehdottoman paikallista ja täydellisen makeaa. Suomessa myytävät costaricalaiset ananakset eivät ole mitään kamerunilaisiin vastineisiinsa verrattuna!\nKävelimme seuraavaksi Nlongkakin kaupunginosaan, josta nappasimme kimppataksin. Pascal tahtoi viedä minut katsomaan kaupungin jalkapallostadionia, Kamerunin ensimmäisen presidentin Ahmadou Ahidjon mukaan nimettyä maan jalkapallomaajoukkueen kotipesää. Itse en ole jalkapallosta kiinnostunut, en sitten yhtään, mutta Kamerun kuitenkin sattuu olemaan hyvä pallonpotkinnassa, jopa niin hyvä, että maa on hallitseva Afrikan-mestari. Pascal kertoi, että Yaoundéhen on rakenteilla uusi stadion. Tällä kertaa se nimetään nykyisen presidentin, Paul Biyan, mukaan ja siellä tullaan pelaamaan Kamerunin isännöimien vuoden 2019 Afrikan-mestaruuskilpailujen otteluita. Vanhan stadionin julkisivu on aavistuksen kulahtanut, mutta käyvät siitä vielä hyvin ilmi maan kansallisvärit: julkisivu on maalattu Kamerunin lipun väreihin, vihreään, punaiseen ja keltaiseen. Kiertelimme stadionia ulkoapäin, kunnes lähdimme kävellen kohti Bastoksen kaupunginosaa.\nAhmadou Ahidjon stadion on vielä vähän aikaa Kamerunin jalkapallomaajoukkueen kotikenttä.\nYaoundén liikenne on vilkasta.\nNäkymä stadionin liepeiltä.\nYlitimme rautatien, ohitimme aaltopeltihökkelialueen, tapasimme käytettyjä vaatteita kaupittelevia Pascalin kavereita, löysimme jos jonkinlaista kaupiteltavaa kadunvarresta. Käytetyistä nauloista lähtien. Itse Bastos pitäisi oleman vähän parempaa seutua, sillä siellä on useita suurlähetystöjä. En nähnyt ainuttakaan, eikä alue minusta eronnut lainkaan muusta Yaoundésta. Kävelimme lopulta lounastamaan hotellilleni, sillä nyt en uskaltaisi ottaa riskiä syömällä kadulta. En kaivannut seuraavan päivän lennolleni ripulia.\nTropical Hotelissa on hyvä ravintola, eivätkä hinnatkaan päätä huimaa. Hotelli taitaakin olla ensisijaisesti afrikkalaisille suunnattu. Tilasin spagetti-bolognesen, sillä halusin ehdottomasti syödä jotain eurooppalaista. Spagetti-bolognesessa ei myöskään voi yleensä mennä pahasti vikaan. Annos on aina suunnilleen samanlainen. Pascal tilasi parsakaalilla höystettyä kanaa ja kertoi selviävänsä annoksella loppupäivän. Hän oli kovin tohkeissaan tästä ravintolaelämyksestään, se ei taida olla ihan jokapäiväistä herkkua tavalliselle kamerunilaiselle. Sovimme näkevämme vielä huomenissa ja menevämme yhdessä lentoasemalle. Pascal oli joka tapauksessa menossa sinne suuntaan töiden merkeissä.\nPascal hotellin ravintolassa.\nIltapäivällä Yaoundén ylle lankesi rankka ukkoskuuro. Olin sen sattuessa ulkosalla ja olinkin sitten ainoa, joka viitsi kävellä sateessa. Sade oli lämmintä, eikä haitannut lainkaan. Päinvastoin oli mukava tuntea sade iholla helteisen päivän päätteeksi.\n28.5.2018 by Anssi


Pulassa Sony AX33 n kanssa | AfterDawnin keskustelualueet\nPulassa Sony AX33 n kanssa\nViestiketju Digivideo-ongelmat ja -keskustelu -osiossa. Ketjun avasi Mariah7 26.11.2016.\nOstin pari kuukautta sitten verkkokaupasta Sony AX 33 n musiikin videointia varten. Lisäksi Roden mikin. Hyvin toimii videointi, mutta videoita en sitten saakaan siirrettyä millekään koneelle. Valokuvat siirtyy langattomasti ipadiin, videot eivät. Hp probookiin ei siirry langattomasti yhtään mitään. Hdmi kaapelilla yhteyttä ei löydy. Muistikorttia siirämällä saa Lenovon kannettavaan valokuvat ja huonommalla resoluutiolla olevat videot, mutta ääni ei siirtynyt sinnekään ja 4k videot eivät siirtyneet ollenkaan.\nTätä olen nyt pähkäillyt sen parin kuukauden ajan enkä pääse eteenpäin enkä oikein tiedä, mitä pitäisi tehdä. Joten kauniisti pyydän apua, missä vika voisi olla ja mitä ihmeessä teen. Hieno videokamera kyllä, mutta eipä niisä videoista hirveästi ole hyötyä pelkästään kamerassa eli Apua!\nEn osaa antaa varsinaisia ohjeita, mutta joitakin vihjeitä, jotka toivottavasti auttavat eteenpäin. Läppärin HDMI-liitin on pelkästään toistoliitin, eli sen kautta ei voi tuoda kuvaa tai videota läppärille, mutta televisiossa videot saa näkymään yhdistämällä kameran siihen HDMI-kaapelilla.\nTietokoneeseen AX33-kamera yhdistetään videon siirtämistä varten USB-kaapelilla. Lisäksi tarvitaan sopiva ohjelma. Ohjelmaksi Sony tarjoaa PlayMemories Home -nimistä sovellusta\niOS- ja macOS-käyttöjärjestelmiin on tarjolla myös iMovie-niminen sovellus, jota ei saa Windowsille\nIhanaa kiitos vastauksesta! Eli seuraavaksi käyn ostamassa usb kaapelin ja lataan nuo ohjelmat ja yritän niillä.\nEikös kameran mukana tullut USB-kaapeli? Ainakin ohjeissa sanotaan "Connect the camera to the computer by using the supplied USB cable."\nLisäksi osui silmiin tuollainen kohta:\nEdellinen selvittänee, miksi videoiden siirto muistikortilla ei onnistunut.


Joutsan Seutu | Lärvit sujui loistavasti, myös sään puolesta\nLärvit sujui loistavasti, myös sään puolesta\nTänä vuonna toista kertaa yleisenä tilaisuutena järjestetty Luhangan Lärvit -festivaali viime lauantaina onnistui erinomaisesti, myös sään puolesta. Viime vuonnahan sää sattui olemaan varsin sateinen, mutta tällä kertaa aurinkoinen keli toi oman lisänsä muutenkin leppoisaan tunnelmaan.\nLärvien esiintyjinä on pääosin Jyväskylässä ja lähiseuduilla vaikuttavia cover-rockia soittavia yhtyeitä.\nLippuja tapahtumaan myytiin noin 260. Virallisena järjestäjänä oli Luhangan Musiikkiyhdistys ja tapahtumapaikkana viime vuoden tapaan Ahti Weijon ja Marika Masalin-Weijon perheen Vanhosen tilan idyllinen pihapiiri\n– Tapahtumasta jäi hyvät fiilikset, mietimme festivaalin jatkoa kesän lopulla, kommentoi Ahti Weijo.\nSuontee on monien mahdollisuuksien vesistö Rokote on alueen ykkösbändi